Канада АҚШдан келаётган муҳожирларни cтадионга жойлаштирмоқда\nАҚШдан Канадага бошпана излаб келаётган муҳожир сони ортиб бораётгани сабабли Монреаль шаҳрида қад ростлаган Олимпия стадиони муҳожирлар лагерига айлантирилди.\nУларнинг биринчи гуруҳи «Чоршанба» (Wednesday) стадионига автобусларда келтирилган. Ойнасиз ёпиқ майдонга ётоқхоналар жойлаштирилди. Асосан Ҳаитидан бўлган муҳожирлар келтирилган бўлиб, ҳукумат томонидан молиявий ёрдам кўрсатилгунча улар шу ерда яшаб туришади.\nДавлат томонидан молиялаштирилган Муҳожирларга ёрдам кўрсатиш дастурининг Квебек шаҳар вакили Фрэнсис Дюписнинг айтишича, энг катта эҳтимол билан 450 нафар киши вақтинча уй билан таъминлаб берилади. Унинг ташкилоти июнь ойида 448, ўтган ой эса 1174 нафар муҳожир амалий ёрдам кўрсатган. Уларнинг ўндан тўққиз қисми Ҳаити фуқаролари саналади, аксарияти 2010 йил юз берган табиий офатлар оқибатида мамлакатини ташлаб кетишга мажбур бўлган эди.\nАҚШ бу фуқароларга «вақтинча ҳимояланган мақом»ини тақдим этган бўлиб, агар дастур қайта қўллаб қувватланмаса, 60,000га яқин ҳаитиликлар ўз уйларига қайтишига тўғри келади. Дюписнинг айтишича, лагерларда жой қолмаган, стадиондаги 450 кишилик майдон ҳам узоқ муддатга бормай ёпилиши мумкин.\nКанада муҳожирлар ҳаитиликлар


Ксилометазолин-Asp – medu.uz – Дорилар ҳақида маълумотлар ўзбек тилида\nHome Йўриқномалар Ксилометазолин-Asp\nПрепаратнинг савдо номи: Ксилометазолин-Asp\n1 мл 0,05 % ли эритма қуйидагиларни сақлайди:\nфаол модда: ксилометазолин гидрохлориди.- 0,5 мг;\nёрдамчи моддалар: динатрий эдетати – 0,5 мг, натрий гидрофосфат дигидрати – 2 мг, дигидрофосфат дигидрати – 2 мг; натрия хлориди – 7,3 мг, 10% ли бензалконий эритмаси шаклида бензалконий хлориди – 0,1 мг, тозаланган сув – 1 мл гача.\n1 мл 0,1% ли эритма қуйидагиларни сақлайди:\nфаол модда: ксилометазолин гидрохлориди – 1,0 мг;\nКсилометазолин альфа-адреномиметик таъсирга эга маҳаллий қон томирларни торайтирувчи воситалар (деконгестантлар) гуруҳига мансуб, бурун шиллиқ қаватларидаги қон томирларини торайишиини чақиради, ва шу билан бирга бурун-ҳалқум бўшлиғининг шиллиқ қаватининг шиши ва гиперемиясини бартараф қилади. Ринитларда бурун орқали нафас олишни енгиллаштиради. Терапевтик концентрацияларда шиллиқ қаватини таъсирламайди, гиперемияни чақирмайди. Препаратнинг таъсири бир неча минутдан кейин бошланади ва 10-12 соат давом этади.\nКсилометазолин маҳаллий қўлланганида препарат деярли сўрилмайди, шунинг учун плазмада унинг концентрацияси жуда кам (замонавий аналитик усуллар билан аниқланмайди).\nЎткир ринит (шу жумладан, ўткир респиратор касалликлар фонидаги ва аллергик ринит), поллиноз, синусит, евстахиит, ўрта отитда (бурун-халқум шишини камайтириш учун) қўлланади.\n2 ёшдан 6 ёшгача бўлган болалар учун 0,05% ли эритма: хар бир бурун йўлига 1 томчидан (пуркашдан) кунига 1-2 марта буюрилади; кунига 3 мартадан ортиқ қўллаш мумкин эмас.\nКатталар ва 6 ёшдан ошган болалар учун 0,1% ли эритма: хар бир бурун йўлига 1 томчидан (пуркашдан) буюрилади (зарурати бўлганда такрорлаш мумкин), кунига 3 мартадан ортиқ қўллаш мумкин эмас.\nПрепарат кўпи билан 7 кун қўлланилади, кейинчалик шифокор кўрсатмасига бўйича.\nМаҳаллий реакциялар: тез-тез ва/ёки узоқ вақт қўлланганида – бурун ҳалқум шиллиқ қаватини таъсирланиши ва/ёки қуриши, ачишиш, парестезиялар, аксириш, гиперсекреция; бурун шиллик қаватини шиши.\nТизимли реакциялар: қусиш, бош оғриғи, юрак урушини ҳис қилиш, артериал босимни ошиши, уйқусизлик, кўришни бузилиши; депрессия (юқори дозаларда узоқ вақт қўллаганда).\nПрепаратни компонентларига юқори сезувчанлик, артериал гипертензия, тахикардия, яққол атеросклероз, глаукома, атрофик ринит, тиреотоксикоз, мия пардаларидаги (жарроҳлик аралашувлари (анамнездаги), ҳомиладорлик, 2 ёшгача бўлган болалар (0,05% ли Ксилометазолин-Asp эритма учун), 6 ёшгача бўлган болалар (0,05% ли Ксилометазолин-Asp учун) қўллаш мумкин эмас\nҚандли диабет, стенокардиянинг III-IV функционал синфида эхтиёткорлик билан қўлланилади.\nУзоқ вақт давомида қўллаш мумкин эмас, масалан сурункали ринитда.\nХомиладорлик ва лактация\nХомиладорлик ва лактация даврида препаратни фақат она учун фойда ва хомила ва болага бўлган хавф нисбати синчиклаб бахолангандан кейин, эхтиёткорлик билан, тавсия этилган дозани оширишга йўл қшймасдан қўллаш керак.\nАвтотранспортни хайдаш ва механизмларни бошкариш кобилияти таъсири\nТавсия қилинганидан юқори дозаларда қабул қилиш транспорт воситаларини бошқариш ва диққатни юқори жамлаш ва психомотор реакция тезлигини талаб қилувчи бошқа потенциал хавфлифаолият турлари билан шуғулланиш қобилиятига таъсир қилиши мумкин, бу эхтиёткорликка риоя қилишни талаб этади.\nНазал томчилар 0,05% ва 0,1%. 10 мл, 20 мл дан тюбик томчилагичларда. Назал спрей 0,05% ва 0,1%. 15 мл дан препарат кўп дозали пуркагич учлик билан таъминланган ва химоя қалпоқчалари тюбикларда.\nҚуруқ ёруғликдан химояланган жойда, 250С дан юқори бўлмаган ҳароратда сақлансин.


ХОЖА МАРҒИНОНИЙНИНГ НОДИР КУТУБХОНАСИ - Uzbegim | Uzbegim\nXIX аср охири XX аср бошларидаги марғилон адабиётининг кўзга кўринган истеъдодли шоирларидан бири, қатағонлик сиёсатининг қурбони бўлган Хожа тахаллусли Иброҳимхўжа Муҳаммадшоҳхўжа ўғлининг кутубхонаси турли мавзулардаги китобларга бой бўлиб, кўплаб тарихчи ва адабиётшунос олимлар, шоирлар ва адиблар бу кутубхонага ташриф буюрганлар. Иброҳимхўжанинг қатағон этилиши туфайли китобларнинг кўп қисми йўқолиб кетган. Айтишларича, Иброҳимхўжа билан дўстона муносабатда бўлган кўплаб зиёли кишилар унинг китобларини олиб қайтариб бермаганлар. Фақат айрим қўлёзмаларнигина қариндош-уруғлар ўртасида мустабид тузум давридан не-не ҳадиклар билан яшириб сақлаб қолишнинг имконини топганлар, холос. Бу ҳақда Иброҳимхўжанинг келини Матлубахон ая шундай хотиралайди: «Иброҳимхўжа эшон китобларини худди фарзандлари сингари ардоқлар эди. Охирги бор кўрганимизда у уйдан кетар чоғида қариндош-уруғлари билан хайрлашаётиб китобларимни болаларингизни авайлагандек асранглар», деб айтган эди. Шу сабабдан Иброҳимхўжа фарзандлари оталарини китобларини имкон қадар кўз-қорачиғидек авайлаб келдилар». Хожа Марғиноний кутубхонасига доир Низомий Ганжавий ва Алишер Навоий ижодига мансуб икки нодир қўлёзманинг ўзи бу кутубхонаннинг нақадар бой бўлганлигидан далолат беради.\nМаълумки, Шарқ мумтоз адабиётининг бешигини тебратганлардан бири хамсачилик кашшофи Низомий Ганжавий (1141-1209) ҳисобланади. Унинг номини жаҳонга машҳур қилган асари беш достонни ўз ичига олган «Хамса»си бўлди. Бу достонлар – «Махзан ул – асрор» («Сирлар хазинаси»), «Хусрав ва Ширин», «Лайли ва Мажнун», «Ҳафт пайкар»(«Етти гўзал») ва «Искандарномадан иборат». Низомий Ганжавий номи қадимдан халқимиз орасида машҳур таъбир жоиз бўлса, у ўзбекнинг ўз шоирига айланиб кетган. Алишер Навоийдан тортиб, барча мумтоз шоирларимиз уни ўзларига устоз деб билишган. Бунга мисол қилиб Иброҳимхўжа Муҳаммадшоҳхўжа ўғлининг шахсий кутубхонасидаги Низомий Ганжавийнинг «Хамса» асарининг нодир қўлёзмасини кўрсатиш мумкин. Мазкур қўлёзмани тавсифлашдан олдин қўлёзманинг бошқа нусхалари хусусида тўхталиб ўтсак.\nНизомий Ганжавийнинг «Хамса» асарининг XV-XVII арслардаги кўчирилган қўлзёма нусхалари Санк Петербургнинг М.Е.Салтиков-Шчедрин номидаги Давлат кутубхонасида (Россия), Бодлейн (АҚШ) кутубхонасида, Британия музейида (Англия), Теҳрондаги (Эрон) Гулистон кутубхонасида, Деҳли миллий музейида, Калькутадаги (Ҳиндистон) Г.Канориа коллекциясида, Грузия ФА қўлёзмалар институтида, Арманистоннинг Қадимий қўлёзмаларни сақлаш бўлимида мавжуддир. Ўзбекистон ФА Шарқшунослик институтида Хуросон услубидадаги Низомий Ганжавийнинг «Хамса» сининг XVI-XVII арсларга доир қўлзёма нусхалари сақланади.\nИброҳимхўжа Муҳаммадшоҳхўжа ўғлининг шахсий кутубхонасидаги «Хамса» асари ҳам ўша даврга мансуб бўлиб, китобнинг ташқи ҳажми. 250х370 мм. матн ҳажми эса 180х310 мм. Китоб жами 363 варақдан иборат бўлиб, Хуросон услубида кўчирилган. Китобнинг нахзац қисмининг биринчи варағида 1044 ҳижрийда ёзилган Низомий “Хамса”си деб ёзилган. Қўш зарварақ, унвонлар билан безатилган асар матни қора ва қизил сиёҳда ҳаттот Абдусамад ибн Мулла Аваз Муҳаммад томонидан кўчирилган.\nАдабиётимиз тарихидан маълумки, устоз Алишер Навоий ғазалларига мухаммас боғлаш, назиралар битиш аънана бўлиб келган. Жумладан Фарғона водийсида яшаб ижод қилган барча шоирларнинг бадиий маҳоратининг шаклланиши ва юксалишида ҳазрат Алишер Навоий асарлари таъсири катта бўлган. Шу сабабдан Иброҳимхўжа Муҳаммадшоҳхўжа ўғли – Хожа ҳам шеърият султонининг асарларига ҳамоҳанг ижод қилган. Бунинг натижасида ўзининг шахсий кутубхонасини Алишер Навоий асарлари билан бойитиб борган. Ҳозирда Иброҳимхўжа Муҳаммадшоҳхўжа ўғли китоблари орасида сақланиб қолганларидан бири Алишер Навоийнинг «Хамса» асаридир.\nМаълумки, Алишер Навоийнинг «Хамса»си 25615 байт ёки 51230 мисра шеърдан иборат бўлиб, 1483-1485 йиллар давомида ёзиб тугаллаган. «Хамса»нинг нодир қўлёзмалари Санк Петербургнинг М.Е.Салтиков-Шчедрин номидаги Давлат кутубхонасида (Россия), Бодлейн (АҚШ) кутубхонасида, Британия қироличасининг Виндзордаги сарой кутубхонасида (Англия), Туркиянинг Тўпқапу саройи музейларида сақланади. ЎзФА Абу Райҳон Беруний номли Шарқшунослик институтининг ўзидагина Навоий «Хамса»сининг 74 қўлёзма нусхаси бор. Булар XV асрдан то XIX асргача бўлган даврда кўчирилган қўлёзмаларидир. Хамса қўлёзмаларининг географияси жуда кенг. У Ўрта Осиё ва умуман, Шарқнинг деярли барча шаҳарларида кўчирилган ва тарқалганлиги маълум. «Хамса» қўлёзмаларини кўчиртириш осон бўлмаган. Бу иш анча диққат-эътибор ва маблағни талаб этарди. «Хамса» қўлёзмасининг тайёрлагани шаҳарларда ана шундай имкониятга эга адабий муҳит бўлганидан далолат беради. Бу адабий муҳитда Навоий ижоди, унинг «Хамса» асарига қанчалар аҳамият берилганини кўрсатади.\nИброҳимхўжа Муҳаммадшоҳхўжа ўғлининг шахсий кутубхонасидаги «Хамса» асари XIX асрга мансуб бўлиб, қўлёзманинг ташқи ҳажми 290х500 мм, матн ҳажми 200х360 мм. «Хамса» Ўрта Осиё услубида Қўқон қоғозига кўчирилган бўлиб, 602 варақдан иборат. Қўлёзма форзацининг сўнги варағида “варақ ин китоб шасат шаш” деб ёзилган. Унвонлар билан безатилган асар матни қора ва қизил сиёҳда ҳаттот Абдуғаффорхўжа ҳижрий 1256 йилда кўчирилган. «Хамса» муқоваси қаттиқ қилиб тайёрланган ва қизғиш қора рангда қолипланган.\nҚўлёзмада «Хамса»дан ташқари Алишер Навоийнинг «Ҳазойин ул маоний», «Лисон ут – тайр», «Маҳбуб ул –қулуб» «Таворихи мулки ажам», «Вақфия», «Муншаот», «Хамсатул-мутаҳаййирин» каби асарлари киритилган. Шунингдек қўлёзманинг сўнги 595-602 варақларида Ҳусайний тахаллуси билан ижод қилган Ҳусайн Бойқаро шеърлари кўчирилган.\nХожа Марғиноний кутубхонасида сақланган мазкур қўлёзмалар ўтмишда халқимиз томонидан Алишер Навоийнинг ўлмас меросига, айниқса «Хамса» асарига бўлган қизиқиш нақадар юксак бўлганлигини кўрсатибгина қолмай, аждодлар меросига айниқса Алишер Навоийнинг нодир қўлёзмаларига нисбатан чуқур эҳтиром билан қараганлигидан далолат беради.


Муносабат: Дўстлик туманида режалаштирилган уйлар албатта қурилади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Муносабат: Дўстлик туманида режалаштирилган уйлар албатта қурилади\nМуносабат: Дўстлик туманида режалаштирилган уйлар албатта қурилади\n02 июнь 2020 йил\nИжтимоий тармоқларда тарқатилган танқидий мақола юзасидан қуйидагиларни маълум қиламиз.\nЎзбекистон Республикаси Президенти Ш.М.Мирзиёевнинг 2019 йил 30-31 январь кунлари Жиззах вилоятига ташрифи давомида Мирзачўл тумани марказида амалга оширилган кенг кўламли ишларга юқори баҳо бериб, Гагарин шаҳри мисолида Жиззах вилоятининг барча туман марказларининг замонавий архитектура қиёфасини яратиш, кенг кўламли қурилиш ва ободонлаштириш ишларини олиб бориш тўғрисида топшириқлар берган эди.\n2019 йилда Дўстлик шаҳрининг замонавий архитектураси бўйича бош режаси ишлаб чиқилган.\nБош режага асосан “Чинобод” МФЙ ҳудудида жойлашган 1958-1960 йилларда ёғоч материалларидан қурилган 23 та барак типидаги уй-жойлар ўрнида келгисида кўп қаватли уй жойлар қуриш режалаштирилган.\n2019 йил аввалида туман марказини обод қилиш ишлари бошланди ва шу уйлар олдидаги ноқонуний қўшимча иморатлардан воз кечилди. Аҳоли яшаб келаётган уйлари эса сақлаб қолинди. Мақсад эса шаҳар марказида кўп қаватли ҳар томонлама яшашга қулай аҳоли турар жойлари барпо этиш эди.\nДўстлик туман ҳокимлиги “Чинобод” маҳалласида 136 хонадон вакиллари билан ўтказилган йиғилишда якка тартибдаги турар жой қуриш истагида бўлганларга 3,0 сотих ер майдони ажратилиши ёки кўп қаватли уйлардан 2 ва 3 хонали квартиралар берилиши мумкинлиги айтилди. 40 та хонадон эгалари 3,0 сотихли ер участкаси олиш бўйича туман ҳокимлигига аризалар беришди. Қолганлар эса 2 ва 3 хонали квартира олинишларини ариза билан маълум қилишди.\nБу бўйича 2019 йилда Ўзбекистон Республикаси Вазирлар Маҳкамасига тумандаги “Чинобод” маҳалласида яшовчи 96 та хонадон учун тўртта кўп қаватли уйлар қуриш тўғрисида таклифлар киритилди. Лекин юборилган таклифлар молиявий сабаблар туфайли ечимини топмади.\nТуман ҳокимининг фармойишларига асосан маблағ ажратилиб, якка тартибдаги уй қураётган фуқароларга эса зарур қурилиш материаллари билан таъминланди. Бир сўз билан айтганда, аҳоли турар жойларни қуриб битиришлари учун барча ёрдамлар амалга оширилди. Айни пайтда уйлар қурилиши ниҳоясига етмоқда.\nАйни пайтда 96 та хонадон учун кўп қаватли уйлар қуриш бўйича ҳаракатлар олиб борилмоқда. Жорий йилда Дўстлик тумани, “Чинобод” маҳалласида 180 хонадонга мўлжалланган 6 та 5 қаватли уйлар Ўзбекистон Республикаси Президентининг 2019 йил 28 ноябрдаги "Ипотека кредити механизмларини такомиллаштиришга оид қўшимча чора-тадбирлар тўғрисида”ги ПФ-5886-сон Фармонига асосан қурилади.\nҲозирги кунда уйларнинг лойиҳалаш ишлари якунига етказилмоқда.\nМазкур кўп қаватли уйларни қуриш учун “Халқобод сервис савдо” Масъулияти чекланган жамияти ташаббускор бўлмоқда. Бунёд этилиши мўлжалланаётган 6 та кўп қаватли уйларни қуриш ишларига тез кунларда киришилади ва жорий йил охирига қадар якунига етказилади.\nМазкур турар жойлар қурилиши лойиҳалари аҳоли яшаб турган хонадонларига тўғри келган тақдирда, хонадон аъзолари турар жойлар билан таъминланади. Ижара ҳақлари эса лойиҳа ташаббускори томонидан тўлаб берилади.\nРежалаштирилаётган ишлар албатта амалга оширилади.\nДўстлик тумани ҳокимлиги ахборот хизмати.\nПахтакор тумани ҳокимлиги интернетда кўп қаватлик уйлар бўйича чиққан видеога муносабат билдирди (видео)\nОЛТИНКЎЛДА ОЛОВЛАНГАН ОРЗУЛАР\nЧирой очаётган Пахтакор\nИжтимоий инфратузилма ривожлантирилади


Ички ишлар вазирлиги: Тиктокерлар жавобгар бўлади\n12 Yanvar 12:22 / Published in Ҳодисалар\nЎзбекистон Ички ишлар вазирлиги тиктокерларни агар улар жамоат тартиби ва филмни суратга олиш учун мамлакатимизнинг қолган фуқаролари тинчлигини бузса, улар қонун олдида жавоб беришлари тўғрисида огоҳлантирдилар.\nМаълум қилинишича, бундай ҳаракатлар майда безорилик деб таснифланади ва ҳибсга олиш билан таҳдид қилмоқда. Ички ишлар вазирлиги ота-оналарга мурожаат қилиб: «Сизнинг лицензиянгизга бепарволигингиз, яқинларингиз томонидан жамиятдаги одоб-ахлоқ қоидаларини масхара қилишингиз биз бунга тоқат қиламиз дегани эмас», деди.\nУнинг матбуот котиби Шохрух Ғиёсов Ички ишлар вазирлиги номидан видеомурожаат қилди.\nСўнгги пайтларда фуқаролар, айниқса ёшлар ўзларига эътиборни жалб қилиш мақсадида ТикТок-да турли хил видеоларни жойлаштирадиган «ёмон тенденция» кузатилмоқда, у ерда улар «нафақат алданиб, балки жамоат тартибини бузмоқдалар».\n«Ҳурматли ёшлар, шунингдек уларнинг ота-оналари, сизнинг дабдабабозликка бепарволигингиз, яқинларингиз томонидан жамиятдаги одоб-ахлоқ қоидаларини масхара қилишимиз биз бунга тоқат қиламиз дегани эмас», деди Шохрух Ғиёсов.\nУ фуқароларнинг тинчлиги ва жамоат тартибини бузиш майда безорилик деб топилишини ва 15 кунгача қамоқ билан жазоланишини эслади.\n«Биз сизни огоҳлантирамиз, хатти-ҳаракатларингизни назорат қилинг, қонунга зид бўлманг», — деб чақирди Ички ишлар вазирлиги вакили.\nКузнинг охирида Тошкент шаҳар ички ишлар бошқармаси ТикТок аккаунтини очди. Ундаги биринчи видео 2020 йил ноябр ойида нашр этилган. Видеолавҳаларнинг аксарияти жиноятчиликнинг олдини олиш ва соғлом турмуш тарзини тарғиб қилишга бағишланган.\nTagged under: ИИВ, МАЪСУЛИЯТ, ТИКТОКЕР, ТОРТИШ, ҚОНУНБУЗАРЛИК\n52 ёшли аёл автомобилни талон-тарож қилган бўлиб чиқди\nТошкентда ноқонуний казино фаолияти тўхтатилди


15 октабря, 2021, 21:27\nТеги:Рўзиқул Бердиев | Насаф | Металлург | Суперлига\nҚаршиликлар ғалабани қийинчилик билан қўлга киритди.\nСуперлиганинг 22-турида “Насаф” ўз майдонида “Металлург”ни 1:0 ҳисобида мағлубиятга учратди. Беллашувдан кейин мезбонлар бош мураббийи Рўзиқул Бердиев журналистларнинг саволларига жавоб қайтарди.\n- Ўйинда ғалаба қозонишга ишонганмидингиз?\n- Бугун ғалабага ишонгандик. Чунки рақибга нисбатан ҳар жабҳада кучлироқ эдик. Пенальтигача кўп вазиятлар яратдик. Қаердадир биздан омад юз ўгирди, яна қаердадир рақиб ҳимоячилари ва дарвозабони яхши ҳаракат қилди. Футболда омад кучлиларга кулиб боқади, деган гап бор. Бугун кучли эканмиз, ғалаба қозондик.\n- Кўплаб имкониятлардан фойдалана олмасликнинг сабаби нима? Ёки футболчиларнинг терма жамоага бориб келгани таъсир кўрсатдими?\n- Бу нарсани кутгандик ва қўрққандик. Йигитларимизда кўп танффус бўлди. Легионерларимиз эса уйига бориб келишди. Терма жамоа ўйинчилари йиғинда бўлишди. Шунинг учун машғулотлар жараёнида тўлиқ таркибда бўлмагандик. Албатта, бу ҳам таъсир қиларди. Бугун кўп вазиятлар яратдик. Биринчи бўлимда унумли фойдаланганимизда натижа янада бошқача бўларди. Айтишим керакки, ҳозир бу ҳақда футболчилар билан ҳам гаплашдик. Яъни, захирадан майдонга тушган ўйинчилар ўйинни қўлдан бой бериб қўйишди. Буни амалда сизлар ҳам кўрдинглар. Шунинг учун ўйин охирларида “Металлург” жамоасида ҳам имконият бўлди.\n- Калудеровични жамоага киришиб кетиши учун яна қанча вақт керак, деб ўйлайсиз?\n- Бу – футбол, бу жамоавий ўйин. Келинглар, ҳар бир ўйинчига урғу бериб ўтмайлик. Кимдир ўзини кўрсатса, кимдир кўрсата олмаслиги мумкин. Бу футболда бўладиган нарса. Лекин бир нарсани айтишим мумкинки, сермаҳсулликда ва имкониятларни яратишда Норчаев унга нисбатан анча фаол ҳаракат қиляпти. Шу боисдан кўпроқ Норчаевга имконият беряпмиз. Бугун Хусайнда кўп вазиятлар бўлди. Гол ура олмаса ҳам умумий ҳисобда жамоага кўп ёрдами тегди.\n- ОФК Кубогидаги рақибни қай даражада ўрганяпсизлар?\n- Рақиб жамоада легионер футболчилар бор. Терма жамоа ўйинчилари ҳам бор. Ўзим икки-учта ўйинини кўриб чиқдим. Эртадан йигитларга рақибнинг ўйини бўйича маълумотлар берамиз.


Америкалик ўзбеклар ифторликда йиғилишди | www.ziyouz.uz\nБош саҳифа ЯнгиликларАмерикалик ўзбеклар ифторликда йиғилишди\nАмерикалик ўзбеклар ифторликда йиғилишди\nТуркистон-Америка Ассоциацияси томонидан АҚШнинг Нью Жерси штатида ватандошларимиз учун ифторлик дастурхони ёзилди. Ифторлик зиёфатига узоқ-яқиндан ватандошларимиз ташриф буюришди. Меҳмонларга миллий таомимиз бўлмиш ош тортилди.\nТуркистон-Америка Ассоциацияси нодавлат-нотижорат маданий ташкилоти собиқ Иттифоқ даврида ватандан чиқиб, Америкага келиб қолган туркистонликлар томонидан 1958 йилда ташкил этилган. Ташкилотнинг асосий мақсади турли маданий тадбирлар ўтказиш орқали АҚШдаги туркистонликларнинг ўзаро алоқаларини мустаҳкамлаб, уларнинг бирдамлигини, жипслигини таъминлашдир.\nАссоциация ҳар йили шу мақсадда динимизни, она тилимизни сақлаш, урф-одатларимиз ва маданиятимизни асраб-авайлаш ва ривожлантириш доирасида турли маданий тадбирлар ўтказиб келади. Ассоциация ўз бағрига Америкада истиқомат қилувчи минглаб ўзбек оилаларини жамлаган. Ташкилотга ота-онаси асли марғилонлик бўлган Абдулла Хўжа раҳбарлик қилади.\nАҚШда бугунги кунда 20 мингдан ортиқ этник америкалик ўзбеклар истиқомат қилишади. Уларнинг аксарияти бундан 30-40 йил илгари Осиё ва Европадан кўчиб ўтишган.\n← Аввалги Аввалги Борий Алихонов: “Табиатнинг ўзи буюк бир асар, фақат уни тушуниш керак” (2012)\nКейинги → Кейинги: Нодир Норматов. Гулдурак даштларида (ҳикоя)


НУР-СУЛТОН – АҚШ Марказий қўмондонлиги (CENTCOM) шу ҳафта бошида Арисда юз берган ҳарбий омбордаги портлашдан жабрланганларга ҳамдардлик билдирди. Бу ҳақда чоршанба (26 июнь) куни Казинформ нашри хабар берган.\nҲалок бўлганлар сони икки кишидан учтага етган, деб хабар берган Озод Европа/Озодлик радиоси чоршанба куни. Сўнгги қурбон жароҳатлардан ҳалок бўлган ҳарбий сержант бўлган.\nДушанба (24 июнь) куни юз берган портлашдан кейин ҳукумат 40 минг аҳолига эга Арис шаҳарчасини эвакуация қилган. Мудофаа вазирлиги хабарига кўра, ҳодиса ёнғин туфайли келиб чиққан . Одамлар хавфсизлик юзасидан эвакуация қилинган.\nАҳоли портлаш марказидан 25-35 км масофадаги Чимкент шаҳри, Мунтайтас, Кабилсай ва Шағир қишлоқларига кўчирилган.\n«АҚШ Марказий қўмондонлиги (CENTCOM) Арисда яшовчилар ва Қозоғистон халқига ўз ҳамдардлигини биидиради», дейилади қўмондонликнинг сешанба кунги баёнотида.\n«Биз қадрли дўстларимиз ва минтақадаги шеригимиз деб билган ҳарбий ҳамкоримиз ва Қозоғистон ҳалқига чуқур ҳамдардлигимизни изҳор этамиз. Бу мудҳиш фалокатдан жабрланганлар билан фикран биргамиз», дейилади баёнотда.\nАҚШ элчихонаси ўзининг Facebook саҳифасида CENTCOM баёнотини эълон қилар экан, дипломатик миссия ҳам ўз таъзиясини билдиришини айтиб ўтган.


Энди мутлақо Туркияда кўришамиз « Ўзбекистон Халқ Ҳаракати\nЭнди мутлақо Туркияда кўришамиз\n11 March 2018 - 8:00\nЭртаси куни меҳмонлар филармония биносининг кенг залида тўпланди. Танишув коктейли берилди. Эшикнинг ёнида кичик тортишма бўлиб ўтди. Профессор Маликов билан Ойдин Маммедов ғижиллашарди.\n–Менга айтмасдан, нега чақирдинг уни? — дерди Mаликов, — коллокиюмга мен маъсулман!\n–Меҳмонимз Бахтиёр Ваҳобзодани кўришни истади, истагини рад этолмадим, — деди Маммедов.\n–Бахтиёрбейнинг хастахонада эканлигини эшитиб, мен илтимос қилдим уни кўришни, — деб орага кирди Mаxмат Эрйигит хўжа.\n–Сизни тушунаман Mаxмат хўжам, фақат программамиз ташқарисига чиқмаслигимиз керак. Майли, Бахтиёр бейга айтилган бўлса, меҳмонларимизни олиб бориш керак. Қанча киши келади, дединг, — дея Mаммедовга юзланди Маликов.\n–Фақат Mаxмат бей ва Ўғуз бейни айтдим, — деди.\n–Тамом, уларни сен ўзинг олиб бор, тушликка қайтиб келинглар аммо, — деб тайинлади Маликов.\n“Хастахона” аслида санаторий экан. Бахтиёр бейнинг жиддий хасталиги йўқ эди. Ўлканинг таниқли ёзувчи-шоирлари дам оладиган жой экан бу ер.\nСуҳбат бош ҳаким кабинетида бошланди, бир ярим соат давом этди. Ўғуз Ваҳобзода ва бош ҳакимни жон қулоғи билан тингларди. Бу одамлар қандай килиб шундай маданиятли бўлганлар? Дунё адабиётидан баҳс этаркан 16 аср Озорбойжон адабиётидан бирдан 19 аср рус романчилигига ўтишарди. Эрйигит хўжа гапга аралашмади. Ўғуз “майли, Ваҳобзода шоир, адабиётчи. Лекин бош ҳаким (бош врач)га нима дейиш керак? У бунча шеърни қандай ёдлаб олган!”, дея ҳайратланарди ёш Ўғуз.\nВа доктор Ваҳобзоданинг Озорбойжон учун нимани ифода этишини шундай тушунтирди:\n–Бахтиёрбей бу ўлканинг кўчаларида бемалол сайр қилолмайди. Ҳар ким тўхтатиб, унга ҳурмат изxор этгиси келади, — деди бош ҳаким.\n–Бизда санъат ва адабиёт ҳаёти бу қадар жонли эмас. Аср бошида, машрутият Давра деб аталган 1908 йилдан кейинги йилларда жонли санъат ҳаётимиз бор эди. Истанбул, Измир, Салоник каби катта шаҳарларда. Машҳур романчимиз Ёқуб Қадрий хотираларида Машрутият Даври ёшлари орасида таниқли шоир ва ёзувчиларнинг расмларини ўзи билан олиб юриш удуми пайдо бўлганини ёзади.\n–Бизда бугун ҳам шундай, — деди Ваҳобзода, — мен уйимнинг балконига чиқсам, жамоат балконга гуллар ёғдиради, Оллоҳ сени ишонтирсин, Mаxматбей!\n–Сиз бу ҳурматни ҳақ этдингиз, муаллим. Халқимиз сизни севади, чунки шеърингиз халқнинг инъикоси…\n–Биласанми, Ойдин, мен Бахтиёр муаллимни янглишмасам 1970 йиллар бошида танидим, — дея гапга қўшилди, — Бизнинг обрўли жўрналларимиздан “Борлик”да учратдим унинг исмини. Журнал соҳиби Яшар Ноибга ёзган бир мактуби босилганди муаллимнинг, сарлавҳаси “Ел қоядан на қўпорир?” эди. Мактуб журналда чиққан Исмат Заки Аюбўғлининг бир мақоласига жавоб эди. Аюбўғли ўз мақоласида Фузулий ва Боқий каби шоирларнинг лицейда ўқитилиши янглиш, деган фикрни олға сурганди. Ваҳобзода бунга қарши чиқиб “Фузулий асрлардан бери яшаб келаётган қоя каби шоирдир, ел қоядан бирор парча кўпоролмагани каби Аюбўғли кабилар Фузулийни ўз тахтидан тушура олмайди”, дея ғазабнок жавоб ёзганди. Кейин мен 1976 йилда Вашнгтон Университети кутубхонасида Ваҳобзоданинг шеър китоблари билан танишдим. Сўнгра у билан хат ёзиша бошладик. Мана, энди юзма-юз кўришаяпмиз…\nИсмоил Элмонлининг қирмизи-оқ юзи ва бошини елкалари ичига тортиб, хўрпайиши уни патологик тортинчоқ киши қилиб кўрсатарди. Унинг ўнг тарафида ўтирган Саидзода, аксинча, совуққон киши кўринарди.\nЭлмонлининг нутқи Ўғузнинг диққатини чекди. Айникса, унинг Нуҳ пайғамбардан сўз очиши, Крамерга асосланиб, “Таврот”дан бир неча минг йил аввал қадим Шумер достонларида Тўфон ҳақида гапирилганини эътироф этиши қизиқ туюлди. Элмонлига кўра “Таврот” ҳам достонлар каби тарихдан аввалги воқеаларни тасвирларди. Эски ҳинд достони “Махобхората”да тасвирланган, Мохенко-Даро шаҳрини йўқ қилган фалокат ҳам 20 асрда археологик қазилмаларда кашф қилинганди. Бу намуналар “Дада Қўрқут китоби”да ҳам туркларнинг тарихдан авалги ҳаётини ойдинлатувчи излар топилиши мумкинлигига ишора қиларди. Ўғуз Совет Иттифоқида ҳам Крамерни билганларига ҳайрон қолди ва “темир парда”ни йиртаоладиган ягона куч билим, деган хулосага келди.\nЭлмонлининг нутқи тамом бўлиб, тортишма бошланди. Ўғуз Эрйигит хўжани ҳеч бунақа ҳаяжонли кўрмаганди. Ўнг қўлини олдингга узатиб Элмонлини “ҳали ҳам марксистик тарих шаблонини қўлланаётганликда” айблай бошлади. У бутун дунёни ўз ичига олган “ҳарбий демократия даври” бўлиши мумкин эмас, деди. Қозон хонининг уйи яғмоланиши билан Франк қиролининг урушда олинган ўлжани тақсимлашга аралашувини қиёсламоқ мумкин эмас, деди у…\nПрофссор Эрйигит очиқча “марксист” сўзини ишлатмаса-да, шундай дегани очиқ эди. Ўғуз Эрйигит хўжанинг муросасиз нутқидан безовта бўлди. Озорбойжонга биринчи марта келишлари эди, муносабатларни илиқ тутиш керак эди. Яхшиямки, Элмонли баҳсга кирмади. У пайтда йиллар кейин Элмонли ва Эрйигит хўжанинг яқин дўстларга айланишини ҳеч ким тасаввур қилмаганди.\nИкки кун давом этган машварат Ўғуз учун икки кунлик зиёфат бўлди. Қозоқ, қиргиз, туркман илм одамлари ҳам ўз лаҳжаларида нутқлар қилди. 1988 йилда бу воқеаларнинг бўлишига ишонмоқ осон эмасди.\nЎғуз учун Исмоилли сафари унутилмас бўлди. Эрталаб меҳмонхонадан чиқиб, автобуслар ёнига келишди.\nЎғуз Дўғон Гўкман хўжа билан бирга юрарди. У бир Шаки (Озорбойжонда бир шаҳар) латифасини айтиб берди.\n–Хўжам, бунча латифани хотирангизда қандай тутасиз?, — деди.\nДўғон Гўкман бунга “гапни айлантириб” жавоб берди, бу менинг сирим, демоқчи бўлди. Кейин:\n–Қара, Mаxматга латифа айтсам, дарров кулади, ҳолбуки, бу латифаларни унга аввал ҳам айтган бўламан, — деди Гўкман хўжа.\n–Демак, Mаxмат хўжа латифа учун миясини чарчатиб овора бўлмайди, — деди Ўғуз.\n–Йўқ, Mаxматнинг айтишича, шундай булгани яхши эмиш. Ҳар сафар кулиш мумкин бўларкан…\nТўрт соат давом этган йўлчилик Ўрхон Шоик Гўкёй хўжанинг шеърлари, Ўрхон Нодийнинг қўшиқлари,\nДўғон Гўкманнинг латифалари билан қисқарди. Ҳатто йўлда Эрйигит хўжа ҳам очилиб кетди, Туркистон халқ термаларини айтиб, ҳаммани xайратга солди.\nШу онларда Ўғуз ва Гулнор бир-бирига қаради. Ўғуз Гулнорнинг кўзларида ҳеч қачон кўрмаган бир порлашни кўрди.\nИсмоиллида расмий зиёратлардан сўнг, ўрмонда зиёфат берилди. Стаканларга чой солиниб, машҳур озорий тақарламаси эшитилди:\nЧойин бири кайкайди,\nИкиси сана фойдайди,\nЧой нади, сой неди?\nБу сафар сокий Mурод Mаxмудов эди. Илк Tошкентда кўзга чалинганди, ёш, келишган, нутқи равон эди. Очиқ ҳавода бошланган мажлис ичилган шароб каби аста-секин томирларни қиздира бошлади. Қозоқ олими Алихон Минжонов шарафига қадаx кўтарилганда, сокий уни турк ҳоқонлигидан қолган йигитларга ўхшатди. Қақиқатан ҳам, узун бўйли, барваста, юмалок юзли Минжонов тарихдан чиқиб келган кўктурк қаҳрамонларини эслатарди. Унинг юзидаги жиддий ифода Ўғуз ҳаёлида 621 йил воқеасини жонлантирди.\nЁмғир ҳудди челакдан қуйгандай ёғаётган у омадсиз кунда кўктурк эрлари бир қояга ёпишиб, селдан қутулишга ҳаракат қилаётгандилар… “кўрткоя қўлингни чўз!” дея бақирган йигит, балки, Минжонов эди. Созандалар ҳар кимни жўштирган эди. Билган-билмаган ўртага чифиб, озорий рафсига оёғини мослаштиришга уринарди. Гулнор Ўғузни даврага тортди. Оёғи мусиқага тўғри келмаган Ўғуз иложи боричи чапак чалиб Гулнорнинг рақсини томоша қилишга ҳаракат қиларди. Гулнор атлас кўйлакда бир ҳаёл каби эди. Бошини гоҳ соғ, гоҳ сўл эгнига эгиб ва ҳар бош эгишинда уч юз олтмиш даража турган жойида айланарди. Ва у пайт сочлари ҳавода учар экан, Ўғузнинг томирларида қон гупиришга бошлади. Ярим қоронғулик Ўғузни доим сеҳрларди, аммо бугунги ғира-ширалик бошқача эди. Бу кеча эртак кечаси эди. Минг бир кеча эртаклари каби эртак кечаси. Балки, ҳозир учаргилам келиб, иккисини узоқларга олиб кетар. Мовий денгизлар-у, яшил ўрмонларнинг устидан. Аммо Ўғуз бошқа бир яшилликда эди, теран бир яшиллик. Ўзи xам сезмасдан мусиқага мослана бошлади оёқлари. Гулнорга яқинлашди. Қизнинг қўлини тутди, рақсда айланаркан, унга ёрдамлашди. Иккиси ҳам мусиқа қолипига тушгандилар. Энди тезлаша бошлаганди, мусиқа томом бўлди. Олқишлар янгради, ўртада иккисидан бошқа ҳеч ким йўқлигини кўришди.\nСокий Mурод Маxдиев оёққа қалқди:\n–Энди азиз қўноқлар, қадахларни шу ёш олимлар шарафига кўтарайлик. Бу ёшлар фақат олим эмас, уста санъаткор эканини ҳам намойиш қилишди ҳозир. Ўзбекистондан келган норин қизимиз билан Туркиядаги ошик Карим юрти Арзурмдан келган навқирон дўстимиз турк дунёсининг икки учини бир ўрмонда бирлаштирдилар. Қадаҳларимизни улар тимсоллаштирган турк дунёси учун кўтарамиз.\nГўкёй хўжа “браво” деди ва олқиш кўтарди.\n–Бунга тик туриб ичиш керак, — дея ҳаммани оёққа қолдирди.\nЎғуз турк дунёсининг ҳақиқатан ҳам бирлашувига ишона бошлаганди.\nКечаси соат икки яримда Бокуга қайтиб келишди.\nЭртаси кун гуруҳларга айрилиб, Боку бозорини айланишди. Эрйигит хўжанинг Исмоил Элмонли ва Хайдар Саидзода билан бирга кетиши Ўғузни севинтирди. Aнвар Mурод ҳам улар билан бирга эди. Ўғуз, Гулнор ва Сўнар Ойдамирга Шомил Алиев “раҳбарлик” қиларди. Қайси витринга қарасалар, Шомил дарров қўлини киссасига тиқиб, меҳмонларни қизиқтирган нарсани олишни истарди. Сўнар хўжа бўлмасайди, Ўғуз жуда қийналган бўларди. Сўнар хўжа этнографик ашё муxлиси эди, бир тор, нагора ва болобон олди.\nБутун тазйиқларига қарамай Алиевнинг пулини олмаганди. Бир дўконга кириб:\n–Боқ, Шомил, шу дўкондан бизга биттадан ҳадя ол, қолганини ўзимиз ҳал қиламиз, келишдикми?, — деди Сўнар хўжа.\nШомил Алиев ноилож эркакларга бттадан пичоқ, Гулнорга эса бир рўмол олиб, “тазйиқлари”ни тўхтатди.\nЭртаси кун чамадонларини отел олдига туширишда, уларни кузатиш учун Ваҳобзоданинг ҳам келганини кўришди. Ваҳобзода қўлидаги катта пакетни Mаxмат Эрйигитга узатиб:\n–Боқ, Mаxмат муаллим, Анқара турк дунёсининг қалбидир. Сен у ерга кетаяпсан. Аминман-ки, бизни ёдингдан чиқармаяжаксан. У ерда менинг дўстларим бор, қаммасига мендан салом айт.\nБокудан айрилмоқ жуда фироқли бўлди. Ваҳобзода меҳмонларни бир-бир бағрига босиб хайрлашди. Аббос Замонов шоша-пиша ҳар кимни уч марта ўпарди. Эрйигит хўжа профессор Элмонли ва Саидзодадан айрила олмай турарди. Гулнор бир кун кейин Tошкентга кетиши керак эди, меҳмонларни кузатиш учун ҳаво майдонигача келди. Ҳаммани қучоқлади.\n–Исмоилли оқшомини унутма, — деди.\n–Бундан бошқа кунларимиз ҳам бўлажак. Энди мутлақо Туркияда кўришамиз, — деб жавоб берди.\nУчоқ мовий денгизни, мовий денгиз ичида оқ кўпикни ва салқин шабада учишган қора сочларни орқада колдириб, Москвага учди.\nАкадемия меҳмонхонаси ресторанида ўтган охирги кеча қизиқ бўлди. Тўладан келган офицант хотиндан “шампанский” сўрашганди, хотин:\n–Шампанский нет, — деб, меҳмонларнинг кайфини туширди. Аммо Ўрхон Нодийнинг топган чораси меҳмонларнинг кайфини яна кўтарди. У хотинга Суот Сарварўғлининг фамилияси Шампанский эканини айтди. Хотин катта ҳурмат кўрсатиб Суотнинг қўлидан тутиб, музхонага етаклади ва ундан икки шиша “шампанский” олиб берди. Суотнинг дўстлари бу воқеадан кейин уни “шампанский” деб чақирабошлашди.


27.04.20 16:28\tmsk\nШамшод Абдуллаев. Upenn.edu сайти фотосурати\nМоскванинг «Носорог» нашриёти 2020 йили фарғоналик шоир ва ёзувчи Шамшод Абдуллаевнинг барча насрий асарларини жамлаган «Другой юг» («Ўзга жануб») номли китобини чоп этишни режалаштирган. Дастлаб китоб баҳорда чоп этилиши керак эди, лекин кризис туфайли у бошқа муддатга кўчирилди. planeta.ru веб русурсида лойиҳа учун маблағ йиғиш давом этмоқда.\n«Ҳозирги пайтни китоб нашр этиш учун хайрия маблағларини йиғишга ноқулай вақт деб билмаймиз, зеро, мураккаб пайтларда адабий, кенгроқ айтганда гуманитар асарлар ҳалоқ бўлса, у ҳолда кризис жараёни абадий бўлади. «Другой юг» китобининг нашр этилиши замонавий адабиёт, кутилмаган ҳолатларга асир бўлган инсон учун муҳим воқеликдир», – дея краудфандинг кампанияси (жамоавий қўллаб-қувватлаш услуби) бошланганини таъкидлайди «Носорог» нашриёти.\nФарғоналик ёзувчи ҳикояларидаги сокин руҳият оромига урғу бераркан, нашриёт муаллифга нисбатан қуйидаги эътирофни қўллайди: «асли ўзбек бўла туриб, Абдуллаев Ўрта Осиё маданияти ва Ғарб адабий модернизми (итальянлар герметикаси, Беккет, французлар «янги романи») ва Оврупа кинематографини (Росселлини, Пазолини, Шанталь Акерман) уйғунлаштирган ҳолда рус тилида ижод қилади».\n«Абдуллаев китоби – рус прозасининг параллел реаллиги, фожиавий 1990-йиллари якун топмаган рус адабий модернизмининг абадий имкониятидир. «Ўзга жануб» нинг жануби бу экзотика эмас ва у мавжуд бўлишга ҳақдор ягоналикдир. Умуман, Ўзга шимол бўлмиш Ўзга жанубни бирини-иккинчисидан айри ҳолда, жумладан, Гарринчи ва «Cream» гуруҳини муҳокамаси янграган чойхонани бошқа мухит, бошқа идиш, бошқа одам ва мавзулар билан тасаввур этиб бўлмайди», – дея фарғоналик муаллифга баҳо беради ёзувчи Кирилл Кобрин.\nАбдуллаев 1957 йили 1 ноябрда Фарғонада таваллуд топган. У шоир, прозачи ва эссеистдир. У рус шеъриятидаги «Фарғона мактаби»нинг сўзсиз етакчиси ва фаол, серҳосил муаллифларидан бири ҳисобланади. Абдуллаев 1991-1995 йиллари «Звезда Востока» («Шарқ юлдузи») журналининг шеърият бўлимини бошқарган. У 1993 йили Андрей Белов мукофоти лауреати бўлган, 1998 йили «Знамя» журнали мукофоти, 2006 ва 2013 йиллари шеърияти учун Рус мукофотлари билан тақдирланган. Шамшод Абдуллаев 2015 йили Иосиф Бродский жамғармаси стипендияси совриндори бўлган. У рус тилида ижод қилади.


Ўзбекистон Республикаси Адлия вазирлиги - Адлия вазири Русланбек Давлетов “Таълим ҳомийси” кўкрак нишони билан тақдирланди\n01:26:02 (GMT +5), Чр, 14 апр 2021\nАдлия вазири Русланбек Давлетов “Таълим ҳомийси” кўкрак нишони билан тақдирланди\nАввал хабар берганимиздек, куни кеча Хоразм вилояти Шовот туманида жойлашган 45 йилдан бери фаолият юритиб, етук кадрлар етиштириб келаётган мактаб-интернати негизида Ал-Хоразмий номли Халқаро мактаб-интернати ташкил этиб, фойдаланишга топширилди.\nМана орадан бир йил ўтиб Адлия вазирлиги кўмаги билан ушбу замонавий, инновацион таълим даргоҳи педагоглар жамоаси ва ўқитувчиларга тантанали равишда топширилди.\nМактабнинг янги ва замонавий биносини очилиши маросимида ушбу мактабнинг битирувчиси бўлган, адлия вазири Русланбек Давлетов Халқ таълими вазирлигининг “Таълим ҳомийси” кўкрак нишони билан тақдирланди.\nАдлия вазирлиги республикада таълимни янада ривожлантиришга ҳар доим ўз ҳиссасини қўшиб келмоқда. Жумладан, вазирлик тизимида сўнгги икки йил давомида катта рақамлаштириш ишлари амалга оширилиб, янги компьютер техникалари харид қилинди. Рақамлаштириш якунлангач, мавжуд 2,5 мингдан зиёд компьютер техникалари республика мактабларига топширилди. Бунинг натижасида кўплаб ўқитувчилар хоналари компьютерлар билан жиҳозланишига эришилган эди.


Адолат – ислоҳотларимиз асоси | "Адолат" СДП\nАдолат – ислоҳотларимиз асоси\nБу ёруғ оламда инсон учун Ватан қанчалик муқаддас бўлса, унинг мустақиллигини асраб-авайлаш, шу озод юрт тинчлиги учун курашиш, равнақи йўлида меҳнат қилиш шарафдир.\nБу йил жонажон Ўзбекистонимиз истиқлолга эришганига 28 йил тўлди. Аслида истиқлол фақат байрам куни эсланадиган тушунча эмас, аммо айни шу қутлуғ кунда ота-боболаримиз асрлар мобайнида орзу қилган, катта машаққатлар билан эришилган истиқлолимизнинг қадрига етиш, унга муносиб бўлишдек ватанпарварлик туйғулари қалбимизда ҳар доимгидан-да кўпроқ жўш ураётгани рост.\nАйниқса, Президентимиз Шавкат Мирзиёевнинг мамлакатимиз Мустақиллигининг йигирма саккиз йиллигига бағишланган тантанали маросимдаги нутқида айтилган сўзлар барчамизни яна бир бор таъсирлантирди.\nЮртбошимиз таъкидлаганидек, мард ва матонатли халқимиз қанчалик қийин ва оғир синовларга дуч келмасин, ўзининг мустаҳкам иродасини намоён этиб, ўзи танлаб олган мустақиллик йўлига доимо содиқ бўлиб келмоқда.\nБугун Ўзбекистон ўз тараққиётининг янги босқичига дадил қадам қўймоқда. Мамлакатимизни модернизация қилиш, инсон ҳуқуқ ва эркинликларини, қонун устуворлигини таъминлаш асосида Ўзбекистоннинг янги, демократик қиёфаси яратилмоқда.\nҲақиқатдан ҳам бугун барчамиз Ҳаракатлар стратегияси асосида мамлакатимиз тараққиёти, халқимизнинг ҳаёт даражаси ва турмуш сифатини ҳар томонлама юқори босқичга кўтариш йўлида биргина сўнгги уч йил ичида қанчалик катта ўзгаришларга қўл урилганига ўз ҳаётимиздаги ижобий янгиланишлар мисолида кўриб турибмиз. Юртимизда амалга оширилаётган барча ислоҳот ва ўзгаришлар ягона, улуғ бир мақсадга – халқимизни рози қилиш, ватандошларимизнинг ишончини оқлаш, оғирини енгил қилишга қаратилганини чуқур ҳис қилмоқдамиз.\nАйниқса, юртимизда инсон ҳуқуқ ва эркинликларини таъминлаш борасида олиб борилаётган инсонпарварлик сиёсати халқимиз томонидан улуғланиши баробарида халқаро ҳамжамият томонидан ҳам эътироф этилмоқда.\nКейинги уч йилда етти марта афв эълон қилиниб, қилмишидан чин дилдан пушаймон бўлиб, тузалиш йўлига қатъий ўтган 4 мингга яқин маҳбус жазони ўташ жойларидан озод этилгани, мустақиллик байрами арафасида Қорақалпоғистон Республикаси Жаслиқ қўрғонидаги жазони ижро этиш колонияси ёпилгани ана шундай инсонпарвар сиёсатнинг яна бир ифодаси бўлди.\nКейинги йилларда юртимизда амалга оширилаётган яна бир энг асосий янгиланишлардан бири бу халқ билан мулоқот давлат сиёсати даражасига кўтарилиб, жамиятимизда очиқлик ва эркинлик муҳити тобора кучайиб бораётганидир. “Халқимиз давлат идораларига эмас, давлат идоралари халқимизга хизмат қилиши керак” деган эзгу тамойил бугун ҳаётимизда амалий ифодасини топишга улгурганига барчамиз гувоҳ бўлиб турибмиз. Халқ билан давлат идоралари ўртасида йўлга қўйилган очиқ, самимий мулоқотлар асосида аҳолини ўйлантираётган кўпгина мураккаб, муҳим масалалар ижобий ҳал қилинмоқда. Ва бу одамларимиз қалбида келажакка ишонч уйғотиб, уларни янги, улкан марралар сари руҳлантираётгани айни ҳақиқатдир.\nДавлатимиз раҳбарининг байрам табригида янграган “Ўзбекистондаги демократик жараёнлар энди орқага қайтмайдиган, муқаррар тус олди.\nЎз мақсадларимизга албатта етамиз – келажаги буюк Ўзбекистонни барчамиз биргаликда барпо этамиз!” деган даъваткор фикр барчамизни олдимизга қўйилган ушбу улуғ мақсадлар сари олға интилишга ундайди.\nАйниқса, мамлакатимиз парламенти ва маҳаллий кенгашларга сайловлар бўлиб ўтадиган жорий йилда биз сиёсий партия вакиллари зиммасида янада катта масъулият турганини чуқур ҳис қилмоғимиз лозим. Зеро, бу сайловлар бутун халқимиз, айниқса, ёшларимизнинг орзу-интилишларини ифода этиб, улар учун янги имкониятлар очиб беришига шубҳа йўқ.


Тожик ёшлари Тавилдарани тарк этмоқда\n28 ноябр 2020, Тошкент вақти: 14:57\nТожикистон Тавилдараси шу кунда яна жанггоҳга айланган.\nТожикистоннинг Тавилдара туманида ҳукумат кучлари ва “шайх Неъмат” лақаби билан танилган Неъмат Азизов қуролланган гуруҳи ўртасида отишма давом этмоқда.\nБугун эрталаб Тавилдарадан Душанбега қайтаётганимизда соат 8 эди.\nТахминан 40 километрча йўл босганимиздан кейин Ёфуч қишлоғи яқинидаги тоғ этагида тахминан 20 чоғли ҳарбийга дуч келдик.\nУлар тоғ тепасида жойлашган қуролли гуруҳнинг ҳужумини кутиб туришарди. Яна уч-тўрт ҳарбий эса БМП орқасида вазиятни назорат қилиб туришарди.\nМашинамизни кўрган ҳарбийлар “тез ўтинг” ишорасини қилди.\nКатта тезликда бу ҳудудни тарк этар эканмиз, икки ўртада отишма бошланди. Лекин бизга машинани тўхтатиш ва воқеани кузатиш ёки отишма овозларини ёзиб олишга рухсат берилмагани сабабли ноилож йўлимизда давом этдик.\nКўп ўтмай, қаршимиздан тез ёрдам машинаси ва куч ишлатар тизим ходимлари жойлашган ҳарбий машина катта тезликда ўша томонга ўтиб кетди.\nЁфуч қишлоғидан анча ўтиб, Навобод туманига тегишли Ҳавзи Кабуд ҳудудида яна кўплаб аскарлар ва ҳарбий техникага дуч келдик.\nТожикистон куч ишлатар тизими ходимлари машинамиз ва ҳужжатларимизни текширувдан ўтказишди. Ўша аскарлардан бири ҳайдовчимизга кеча тунги соат бирларда Неъмат Азизов гуруҳи Ҳавзи Кабуддаги постга ҳужум қилганини айтибди.\n- Кеча тундаги ҳужумда шу постда беш аскар отиб ўлдирилибди, деди ҳайдовчимиз ўз ўриндиғига жойлашар экан.\nБу манзара Тожикистоннинг Тавилдарасида ҳукумат кучлари билан асли тожикистонлик, республика фавқулодда ҳолатлар вазирлигининг собиқ ходими Неъмат Азизовнинг қуролланган гуруҳи ўртасидаги зиддият кучаяётгани ва бу ҳудуддаги вазият тобора таранглашаётганини яққол кўрсатарди.\nБу, ўз навбатида, тавилдараликларнинг ўз уйларини тарк этишларига сабаб бўлмоқда экан.\nҒарибон қишлоғида яшовчи Саттор аканинг айтишича, асосан бўй етган қизлар ва ҳарбий хизмат ёшига етиб қолган йигитлар Душанбе шаҳрига чиқиб кетмоқда экан.\n- Ўзимизнинг қишлоғимиз, мана рўпарамиздаги қишлоқлар - Шур, Чилдара қишлоқларидан ҳамма қочиб чиқди. Асосан ёш қизлар, йигитлар қочишаяпти. Қишлоқларда фақат қариялар қолишаяпти. Мол-ҳоллар ҳам уларнинг зиммасида қолаяпти. Чунки Тожикистонда бўлган ўша урушларда мужоҳидлар қизларни олиб кетишар эди. Тоғлардан тушиб келаётган бу соқоллилар яна қизларимизни олиб кетмаслигига ким кафолат бера олади?\nҲозир катта ғам-ташвишда қолдик. Шу кунларда Сурхав қишлоғида уруш кетаяпти, у ерда яқинларимиз бор. Телефонда гаплашиб, ҳолларидан хабар олиб турибмиз. Улар ҳам асосан қизларни қишлоқдан чиқаришаётган экан, дейди Саттор ака.\nЎз номини айтмаган бошқа бир суҳбатдошимиз Тавилдарада битта Неъмат Азизов гуруҳи эмас, балки Ўзбекистон исломий ҳаракати фаолларидан экани айтилаётган мулло Абдулло гуруҳи ҳам борлигини айтади.\n- Мирзо Зиёев ўлдирилганидан кейин Лабижар постида ГАИ ходимларига тунда ҳужум қилган гуруҳ мулло Абдуллонинг гуруҳи бўлган. Милиция ходимларининг айтишича, ўша ҳужумда ҳукуматга тегишли битта БМП йўқ қилинган, лекин қурбонлар ва яраланганлар ҳақида маълумот йўқ. Мулло Абдулло ҳукуматдан вазифа сўраган эмиш, дейди суҳбатдошимиз.\nИсмини ошкор қилмаган суҳбатдошимиз Тавилдарада икки гуруҳ ўртасида эълон қилинмаган уруш бораётганини айтаркан, бунинг ҳокимият учун олиб борилаётган уруш эканини таъкидлайди.\nБиз Тавилдарада бўлганмизда вазиятни кузатиш билан бир қаторда маҳаллий аҳолининг Мирзо Зиёев ўлимига нисбатан муносабати билан ҳам қизиқдик. Тавилдараликларнинг аксарияти Мирзо Зиёев туфайли бу ҳудуд обод бўлганини, у етимлар ва кам таъминланган оилаларга ҳар доим ёрдам бериб келганини қайта-қайта таъкидлашарди.\nМирзо Зиеёв бирор жиноий гуруҳ ёки наркотиклар ноқонуний савдосига алоқаси бўлмаганини таъкидлаган бир суҳбатдошимизнинг айтишича, унинг ўлими кўпроқ ҳукуматга керак бўлган. Унинг айтишича, жиноий гуруҳ билан музокара баҳонасида Чилдара қишлоғига олиб кетилган Мирзо Зиёев айнан ҳукумат кучлари ўқидан ҳалок бўлган.\n15 июл куни эрталаб Тавилдарага кириб борар эканмиз, ҳужжатларни кўздан кечираётган куч ишлатар тизими ходимлари нотаниш йўловчиларнинг ҳаммасидан: “Сиз журналист эмасмисиз?” деб сўраётганининг гувоҳи бўлдик. Бу савол бизга ҳам берилди. Узоқ текширув ва тинтувлардан сўнг йўлда давом этар эканмиз, ҳайдовчимиздан бунинг сабабини сўрадим.\n- Ҳукумат Тавилдарада аслида нима бўлаётганининг ошкор бўлишидан қўрқади. Шунинг учун ҳам бу ҳудудга журналистлар киришини истамайди, дея жавоб берди ҳайдовчи.\nҲайдовчимиз ҳам Мирзо Зиёев ноҳақлик қурбони бўлгани ва узоқ йиллар Тожикистон ҳукуматига хизмат қилган бўлишига қарамай, генерал сифатида эмас, балки Ўзбекистон исломий ҳаракат аъзоси ва террористларни молиялаштирган жиноятчи сифатида сўнгги йўлга кузатилганидан афсусланди.\nЎз навбатида, кеча Озодлик радиосининг тожик хизмати почтасига юборилган 17 минутлик аудиоёзувда Ўзбекистон Исломий ҳаракати раҳбари Тоҳир Йўлдош ЎИҲнинг Тавилдарада содир бўлаётган воқеаларга масъул экани юзасидан Тожикистон ҳукумати томонидан қилинган иддаоларга муносабат билдира туриб, Мирзо Зиёев ҳеч қачон бу ташкилот аъзоси бўлмаганини таъкидлаган эди.\nАснода Тожикистоннинг Тавилдарасида Мирзо Зиёевнинг қадрдонларидан саналган Неъмат Азизов гуруҳи билан ҳукумат кучлари ўртасида қуролли тўқнашувлар давом этмоқда.\nТавилдараликларнинг айтишларича, Неъмат қўмондон гуруҳи Мирзо Зиёев ўлимидан кейин ҳукуматга қарши ҳужумларини кучайтирган.\nАйни пайтда Тожикистон Ички ишлар вазирлиги 11 июл куни Мирзо Зиёев ўлими билан боғлиқ ҳодиса юзасидан тарқатган баёнотида унинг Ўзбекистон Исломий ҳаракати аъзоларидан бўлгани ва наркотиклар ноқонуний савдосидан тушган катта маблағларни Афғонистондаги террористик гуруҳларга юбориб турганини билдирганди.\n“Олиб борилган қатор тезкор-қидирув тадбирлари натижасида бу гуруҳнинг бир неча аъзоси қўлга олинди. Жумладан, Тожикистонга келган чечен миллатига мансуб россиялик беш нафар фуқаро ҳам қўлга олинди. Тергов чоғида маълум бўлишича, уларнинг мақсади Мирзо Зиёев наркотик моддалар савдосида қўлга киритган катта маблағни Афғонистондаги террористик гуруҳларга етказиб бериш бўлган”, дейилади вазирлик баёнотида.


23 октябрь, 2021, 17:38\nТеглар:Курт Зума | Калиду Кулибали | Эмерсон | Деклан Райс | Юри Тилеманс | Лоренцо Инсинье | Чиро Иммобиле\nЕвропа Лигасидаги юлдузлар жамоаси.\nЕвропа Конференциялар лигаси ташкил топгач, Европа Лигасидаги иштирок этадиган жамоалар сони камайтирилди. Бу эса, турнир даражасини кўтарилишига туртки бўлди. Ҳар қандай мусобақа унда қатнашаётган спортчиларнинг даражасидан келиб чиқиб баҳоланади. SPORTS.uz жорий мавсумда Европа лигасида тўп сураётган энг кучли футболчилардан ташкил топган рамзий жамоани эътиборингизга ҳавола этади.\nДарвозабон — Каспер Шмейхель ("Лестер", Англия)\nАфсонавий дарвозабон Петер Шмейхелнинг ўғли аллақачон отаси сингари машҳур бўлишга улгурди. У "Лестер" билан АПЛ олтин медалларига эга чиққач, омма эътиборига тушди. Кейин, ўз даражасини йўқотиб қўйгани йўқ. Ортда қолган Европа чемпионатида Шмейхель жамоасини ярим финалгача етиб келишида катта роль ижро этди.\nЎнг қанот ҳимоячиси — Жованни ди Лоренцо ("Наполи", Италия)\nИталия терма жамоаси сафида Европа чемпионатини "ёндирган" ўнг қанот ҳимоячиси айни дам ўз позициясида А Сериянинг тенгсиз футболчиси саналади. Лучано Спаллети "Наполи"ни Апеннин яриморолидаги энг кучли жамоага айлантириш мақсадида таркибни тўлиқ сақлаб қолишни уддалади. Жованни унинг жамоасидаги энг муҳим фигуралардан бири.\nМарказий ҳимоячи — Курт Зума ("Вест Хэм", Англия)\nЕЧЛнинг амалдаги ғолиби ҳозир Лондоннинг бошқа бир жамоаси билан Европа лигасида ғалаба қозониш учун асосий даъвогардан бири бўлиб турибди. Англиялик ҳимоячи "Челси" таркибида 150 дан ортиқ ўйин ўтказган. Ҳозир Огбонна билан биргаликда ажойиб тандем ҳосил қилган холда, янги жамоасига ёрдам беришда давом этмоқда.\nМарказий ҳимоячи — Калиду Кулибали ("Наполи", Сенегал)\nСўнгги 5 йил ичида Калиду деярли барча гранд клублар шорт-листидан ўрин эгаллаганига қарамай, якунда Неаполда қолишни афзал кўрди. Қаҳрамонимиз ўз танловидан ҳеч қачон афсус чекмаслигига 100 фоиз ишончи комил. А Сериянинг янги мавсумида ойнинг энг яхши футболчиси, деб эътироф этилган ҳимоячи турнирнинг энг қиммат 10 футболчисидан бири саналади.\nЧап қанот ҳимоячиси — Эмерсон ("Лион", Италия)\nОртга қолган мавсумда Эмерсон иккита катта форумда иштирок этиб, олтин медалларга эга чиқди. Аввалига, "Челси" билан ЕЧЛда, кейин Италия терма жамоаси билан қитъа биринчилигида шоҳсупага кўтарилди. 2021/22 йилги мавсумни қанот ҳимоячиси ижара асосида "Лион" клубида ўтказмоқда.\nЯрим ҳимоячилар — Деклан Райс — ("Вест Хэм", Англия)\n22 ёшда бўлишига қарамай, Деклан АПЛдаги энг қадри баланд футболчига айланиб улгурди. "Манчестер Юнайтед" ва "Челси" Райс учун 80 миллион фунт беришга тайёр, бироқ "болғачилар" ўз етакчисини 100 "лимон"дан камига қўйиб юбормоқчи эмас. Лондон клуби ярим ҳимоячи билан 2024 йилга қадар мўлжалланган шартнома имзолаган. Катта эҳтимол билан, унинг трансфери 2023 йилда амалга ошиши мумкин.\nСергей Милинкович-Савич — ("Лацио", Сербия)\nКўплаб мутахассислар Сергей Римда керагидан ортиқ муддат қолиб кетди, деб ҳисобламоқда, аммо ҳали унда гранд жамоа либосини кийиш имконияти бор. Серб ҳали 26 ёшда. Ҳозир у "тиффозилар"нинг олқишидан завқ олганча, Европа Лигасида ғалаба қозниш ҳақида ўйламоқда.\nЮри Тилеманс — ("Лестер", Бельгия)\nБу позицияда Фабиан Руис, Томаш Соучек ёки Микель Мерино бўлиши мумкин эди. Шунга қарамай, биз "тулкилар" аъзосини танладик. Карьерасидаги пасайишдан сўнг, Юри ўз вақтида Англияга ташриф буюрди ва ўз "мураббийи"ни топди. 24 ёшга қадам қўйган Тилеманс аллақачон АПЛнинг энг кучли ярим ҳимоячилари қаторида тилга олинмоқда.\nЧап қанот вингери — Лоренцо Инсинье ("Наполи", Италия)\nАмалдаги Европа чемпионига ортиқча таъриф беришнинг ҳожати йўқ. У ортга қолган қитъа биринчилиги давомида жамоаси ғалабаси учун энг катта ҳисса қўшган 3 футболчидан бири сифатида тарихга кирди. Энди эса, Спаллети билан биргаликда Неаполь жамоаси тарихида янги саҳифа очиш учун "жанг" қилмоқда.\nЎнг қанот вингери — Микель Оярсабаль ("Реал Сосьедад", Испания)\nЖамоа ҳозир Ла Лигада пешқадамлардан бири. Микель ҳисобидаги сермаҳсуллик 6+1 кўринишида. Испания терма жамоасидаги ишлари ҳам аъло даражада. У аввалига Европа чемпионати ярим финалида, кейин Олимпиада ва Миллатлар лигаси финалида тўп сурди. Жорий мавсум гол+пас тизимида ишлаган очколари аллақачон 30дан ортиб кетди. Бежизга, уни Пеп Гвардиола ўз жамоасида кўришни орзу қилмаяпти.\nМарказий ҳужумчи — Чиро Иммобиле ("Лацио", Италия)\nФорвард сўнгги йиллар давомида А Сериянинг энг яхши тўпурарига бериладиган совринга жиддий даъвогарлик қиляпти. 2020 йилда эса, "Олтин бутса" учун курашда ҳам ғолиб чиқди. Унинг "Лацио"даги статистикасига эътибор қаратинг: 228 ўйин, 157 гол ва 44 ассист! Шунчаки фантастика!\nАльтернатив таркиб: Антони Лопеш ("Лион"), Рикарду Перейра ("Лестер"), Жейсон Денайер ("Лион"), Франческо Ачерби ("Лацио"), Кайо Энрике ("Монако"), Фабиан Руис ("Наполи"), Томаш Соучек ("Вест Хэм"), Флориан Вирц ("Байер"), Виссам Бен Йеддер ("Монако"), Виктор Осимхен ("Наполи"), Александр Исак ("Реал Сосьедад").\n"Наполи" рақибни тор-мор этди, "Лацио" эса очко йўқотди\nЭнди бу юлдузлар керак эмас


Ўзбекистоннинг ташқи қарзи ошиши хавотирлими? | Qalampir.uz\nЎзбекистоннинг ташқи қарзи ошиши хавотирлими?\nЖамият\t12 Сентябрь 21:10 7201\nИжтимоий тармоқларда Ўзбекистоннинг ташқи қарзи ортиб бораётгани ҳақида турли фикр ва мулоҳазалар тез-тез учраб туради. Уларнинг баъзиларида ишониш қийин бўлган тахминлар билдирилган.\nАммо иқтисодиёт шундай соҳаки уни таҳлил қилиш ва прогнозлар билдириш учун иқтисодиё билимга эга бўлиши ва таҳлил қила олиши керак бўлади. Иқтисодчи профессор Замир Ҳолмаҳмедов шундай фикрда.\n“Ахир, мамлакат ташқи қарзи соф макроиқтисодий тушунча бўлиб, унинг мазмун моҳиятини тушуниш учун хеч бўлмаса одамда иқтисодий таҳлил қила олиш қобилияти бўлиши керак-ку. Шунинг учун одамларни “гангитишга” ҳаракат қилаётган айрим “иқтисодиётимиз ғамҳўрларидан” фарқли равишда, жайдари тилда бугунги вазиятни тушунтириб ўтмоқчиман”, дейди у.\nИқтисодчи Ўзбекистоннинг пандемия шароитида қарз олишни уддалаётганининг ўзи ҳам мақтагулик иш эканини айтмоқда. Ҳозиргидек оғир вазиятда бу тўғри йўл ҳисобланади.\n“Ижтимоий тармоқларда чоп этилаётган чиқишларда таъкидланаётганидек, Ўзбекистон коронавирус эпидемиясига қарши курашиш учун Жаҳон банки, Осиё тараққиёт банки ва Халқаро валюта жамғармаси каби халқаро молия ташкилотларидан 1 миллиард доллардан кўпроқ кредит олди. Ахир минг йиллик гап бор: “олмоқлик – донолик”, деган. Демак, мамлакатимиз шундай пандемиядек оғир шароитда, вақти келса шахсий муносабатларни ишга солиб, ишончга кириб, қарз маблағлари жалб қилаётган экан, буни фақат олқишлаш керак-ку...”, дея кредит олиш нормал ҳолат эканини таъкидлайди у.\nИжтимоий тармоқдаги фикрларда Молия вазирлиги Ўзбекистоннинг йиллик қарз лимитини 5 млрдгача оширишни таклиф қилгани ҳам муҳокама қилинган. Профессор қўшимча 1 млрд долларнинг олиш мумкинлиги шу давлатга ишон борлигини англатишини таъкидлаган.\n“Яна таъкидланаётганидек, Молия вазирлиги мамлакат кафолати остида жалб этиладиган ташқи қарз чегарасини $1 млрдга ($4 млрддан $5 млрдгача) оширишни таклиф қилди. Хўш мамлакат кафолати нима? Бу шуки – мамлакатга бўлган ишонч, умид, унинг заҳираларини мавжудлиги дегани... Акс ҳолда пул бераётган хорижликлар ўз пулини ҳавога совирадиган “тентаклар” эмас, ўн мартадан кафолат берилса ҳам, қабул қилишмайди...\nЎзбекистоннинг ташқи қарзи 25 миллард доллардан ошганлигига алоҳида урғу бериб, “шишириб” таъкидланмоқда. Лекин, бошқа томонда олтин-валюта захираларимиз 34 миллиард доллардан ошганлиги бўйича ижтимоий тармоқларда дурустроқ фикр кўрмайсиз. Яъни, захираларимиз олган қарзларимизни бемалол ёпа олишга имконият бераётганлиги учун ҳам, хорижликлар қўрқмай қарзларини беришмоқда, акс ҳолда улар, юқорида қайд этганимиздек, “бир цент”ни ҳам бизга раво кўришмасди...”, дейди Замир Ҳолмаҳмедов.\nПрофессор қарз олиш эвазига шахсий заҳираларни сақлаб қолиш тўғри эканини урғулайди. У ҳозиргидек пандемия шароитида одамлардан ўзлари тушунмаган мавзуда шов-шув кўтариб, бошқаларни чалғитмасликка чақирган.\n“Шунинг учун оддий савол туғилади: пандемия шароитида бор-бутни сарфлаб, мамлакат хазинасини “қуритиб” қўйган яхшими, ёки барча имкониятларни, керак бўлса шахсий муносабатларни ишга солиб, қарзлар олиб, хазинани резерв “ёстиғи” сифатида ушлаб турган маъқулми?!..\nАлбатта, популистик чиқишлар билан, бирорта илинганки баҳона билан олиб борилаётган иқтисодий сиёсатни танқид қилиш жуда осон. Лекин, агар озгина ватанпарварлиги бўлса, ҳар ким хеч бўлмаса бугунги оғир даврларда ақли етмаган мавзуларда чиқишлар қилиб, ўзини кўрсатиб, оддий одамларни чалғитмай, тек турганлари маъқул деб ҳисоблайман!”, дея сўзини якунлаган Замир Ҳолмаҳмедов.\nЭслатиб ўтамиз, 2020 йил 1 июль ҳолатига Ўзбекистон Республикаси номидан ва унинг кафолати остида жалб қилинган қарз қолдиғи дастлабки ҳисоб-китобларга кўра 19,4 млрд. доллар эквивалентини ёки ялпи ички маҳсулотга (ЯИМ) нисбатан 34,0 фоизни ташкил этди.\n22 Октябрь 18:27 43261\n22 Октябрь 14:20 27897\n22 Октябрь 22:25 23216\n23 Октябрь 15:21 22480\n23 Октябрь 19:14 21006


АҚШ Афғонистонда мингга яқин ҳарбий қолдириши мумкин\nАҚШ Афғонистонда ўз қўшинларининг асосий қисмини олиб чиққандан кейин ўз элчихонаси ва Кобул аэропортини қўриқлаш учун мингга яқин ҳарбийсини қолдирмоқчи. Бу ҳақда расмий шахслар орасидаги манбага таяниб CNN телеканали хабар берди.\nТаъкидланишича, АҚШ Афғонистондан қўшинларини олиб чиқишни бир неча кун ичида якунлаши мумкин. CNN маълумотларига кўра, Афғонистонда АҚШнинг Кобулдаги элчихонаси ва маҳаллий аэропорт хавфсизлигини таъминлаш учун мингга яқин америкалик ҳарбий қолиши мумкин.\nХабарда маълум қилинишича, НАТО Афғонистонда қанча қўшин қолдириши ҳозирча номаълум.\nAssociated Press ахборот агентлиги ўтган ҳафта Вашингтон Афғонистонда ўз дипломатлари хавфсизлигини таъминлаш учун 650га яқин ҳарбий қолдиришини маълум қилган. Шунингдек, Кобул аэропортида хавфсизликни таъминлашда турк кучларига ёрдам бериш учун сентябргача яна бир неча юз америкалик ҳарбий қолиши ҳам таъкидлаб ўтилган. Агентликнинг маълум қилишича, бу Кобул аэропортини қўриқлашни турк кучлари тўлиқ ўз зиммасига олмагунча вақтинчалик чора ҳисобланади.


Жанубий Вазиристонда жангарилар етакчиларидан бири ўлдирилди - BBC O'zbek\nЖанубий Вазиристонда жангарилар етакчиларидан бири ўлдирилди\nImage caption Илёс Кашмирий "Ҳаракатул Жиҳод Исломий" экстремистик ташкилот раҳбари бўлган\nПокистон расмийларига кўра, Американинг учувчисиз учоқлари ҳужумида жангарилар энг таниқли етакчиларидан бири ўлдирилган.\nАйтилишича, Илёс Кашмирий ўтган тун Жанубий Вазиристон минтақасида амалга оширилган ҳужумда ҳалок этилган.\nҲодисада 9 киши ҳаётдан кўз юмганига ишонилади. Илёс Кашмирий "Ал Қоида" билан яқин алоқада дейилган "Ҳаракатул Жиҳод Исломий" экстремистик ташкилот раҳбари бўлган. Ташкилот Покистонда тақиқланган.\nҚўшма Штатлар уни Афғонистон, Покистон ва Ҳиндистонда амалга оширилган қатор ҳужумлар ортида турганликда айблайди ва унинг боши учун 5 миллион доллар мукофот таклиф қилганди.\nИсломободдаги Би-би-си мухбири Илёс Хонга кўра, Усама бин Лодин ўлдирилишидан бир ойгина ўтиб, Кашмирийнинг ҳам ҳалок этилиши "Ал Қоида" ва Толибон учун йирик зарбадир. Айни пайтда "қора рўйхат"даги шахслар бекиниш учун хавфсиз жой топишлари мушкуллашиб бораётганини ҳам кўрсатади.\n'Ҳужум уюштирилган пайт жангарилар чой ичишаётган бўлган'\nУчувчисиз учоқлар воситасида амалга оширилган ҳужумларда ўлдирилганлар кимлар эканини мустақил манбалардан тасдиқлаш қарийб имконсиз. Афғонистон билан чегарадаги қавм ҳудудларига матбуот ходимлари боришлари қаттиқ чекланган.\nПокистон жосуслик хизмати расмийлари 2009 йил сентябрида Шимолий Вазиристонда АҚШ учувчисиз учоқлари амалга оширган ҳужумда Илёс Кашмирий ўлдирилганини даъво қилишган, бироқ кейин бу маълумотлар хато бўлиб чиққанди.\nМаҳаллий одамлар ва гувоҳларнинг Би-би-си Урду Хизматига билдиришларича, жангарилар Жанубий Вазиристон маркази Вана жануби-шарқидаги Ламан қишлоғи атрофидаги ҳудудларга яқиндагина кўчиб ўтишган. Айтилишича, ҳужум уюштирилган пайт Кашмирий ва унинг одамлари олмазор ичида чой ичиб ўтиришган бўлган.\nМаҳаллий кишиларга кўра, икки ракета бир неча сониялик танаффус билан отилган.\nНомини ошкор қилмаган Покистон расмийси кейинроқ Би-би-сига ўлдирилганлар орасида Кашмирий борлигини тасдиқлаган.\n"Ҳаракатул Жиҳод Исломий" экстремистик ташкилот раҳбари бўлган Илёс Кашмирий қатор ҳужумларни, жумладан, яқинда Карачи денгизчи кучлар базасига қарши амалиётни уюштирганликда айбланади.\nШунингдек, у уч йил бурунги Мумбай ҳужумлари ортида турганлардан бири экани ва Оврўпо ва Қўшма Штатларга ҳужумларни режалаганликда гумон қилинади.


6 ноябрь куни ҳам ҳаво ҳарорати...\n05.11.2019 17:28 0 2426\nРеспублика Гидрометеорология маркази 6 ноябрь куни Ўзбекистонда кутилаётган об-ҳаво маълумотини эълон қилди.\nТошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 1 даража совуқ, 1 даража илиқ, кундузи 8-10 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража илиқ, баъзи жойларда 1-2 даражагача совуқ, кундузи 5-10 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража илиқ, баъзи жойларда 1-2 даражагача совуқ, кундузи 8-13 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 1-2 даража совуқ, кундузи 8-13 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 5-10 метр тезликда шамол эсади. Кечаси 0-5 даража илиқ, баъзи жойларда 1-2 даражагача совуқ, кундузи 5-10 даража илиқ бўлади.\nЎзбекистон автомобил об-ҳаво совуқ


01 июл 2022, Тошкент вақти: 10:26\nКоронавирус инфекциясини аниқлаш учун олинган намуна (иллюстратив сурат)\nCOVID-19 инфекцияси аниқланган тошкентлик аёл билан бирга учган 24 ўзбекистонликнинг ҳаммаси карантинга олинди.\nАёл билан бирга яшайдиган 10 оила-аъзоси ҳам Вирусология институти клиникасига ётқизилди.\nАйни пайтда, Озодликка 11 март куни Париждан борган бемор, унинг қўшнилари ва бемор билан бирга учган йўловчилар ҳақида маълумотлар келмоқда.\nЖумладан, Озодликка ана шу йўловчилардан бирининг Тошкентдаги Ц-1 массивидан карантинга олиб кетилаётган йўловчи видеоси келиб тушди.\nБундан ташқари, Озодликка Санитария-эпидемиологик осойишталик агентлигига яқин ишончли манба берган қўшимча маълумотга кўра, бемор Тошкентнинг Қўйлиқ массивидаги кўпқаватли уйда яшайдиган 48 ёшдаги ишбилармон аёлдир.\nОзодлик бу аёлнинг исми, манзилига эга ва маълум сабабларга кўра, буни ошкор қилмаётир.


Ноябр 28, 2017\tСпорт Изоҳ қолдириш 683 Кўрилди\nЖарқўрғон туманида Эргаш Чўтпўлатовнинг 100 ёшга тўлиши муносабати билан “Нефтчилар” теннис кортида ёшлар ўртасида хотира турнири бўлиб ўтди.\nТурнирда Жарқўрғон тумани ва Термиз шаҳрининг ҳаваскор теннисчилари ўзаро куч синашдилар. Икки кун давом этган турнирда 35 нафар теннисчилар ўз маҳоратларини намойиш қилдилар. Мусобақада Шаҳноза Қурбонова, Наргиза Қудратовалар томошабинларда яхши таассурот уйғотишди.\n— 12 йилдан бери Жар қўрғон туманида ёшларга имкон қадар теннис сирларини ўргатиб келаман. Бугунги кунда тўгарагимизда 20 га яқин ёшлар теннис сирларини ўрганишмоқда. Ёшим 75 да бўлди, аммо ёшлар учун фойдам тегса, дейман. Бундай турнирларни кўпроқ ўтказиш керак. Ҳозирги пайтда вилоятимизда теннис спортига ҳам кўпроқ эътибор қаратилса, яхши бўларди, — дейди Хўшбоқ Боймуродов.\nЭргаш Чўтпўлатов кўп қатори 1941 йилда Иккинчи жаҳон урушига кетади. 1942 йили Москва остонасидаги жангларнинг бирида қаттиқ жароҳатланади. Оқибатда бир оёғидан ажралади. 1943 йилда она-Ватанга қайтиб келиб, меҳнат фаолиятини давом эттиради. Узоқ йиллар тумандаги “Меҳнат-роҳат” колхозида боғдорчилик бригадасида самарали меҳнат қилиб, элнинг олқишига сазовор бўлди. Иш фаолияти давомида кўплаб орден ва медаллар билан тақдирланди. Эргаш бобонинг фарзанди, жар- қўрғонлик таниқли фермер Чори Чўтпўлатов мазкур турнирни ташкил этиш билан ёшларнинг теннис спортига бўлган қизиқишини оширишга хизмат қилди, десак янг- лишмаймиз.\nТурнир ғолиблари ташкилотчиларнинг фахрий ёрлиқ ва эсдалик совғалари билан тақдирландилар.\nОлдинги Ватан нимадан бошланади?..\nКейинги Экологик қонун такомиллашуви


Темир моддали уннинг нонини енг!\nЖаҳон банки томонидан молиялаштириладиган Озиқ-овқатни яхшилаш глобал уюшмаси Ўзбекистонга 2 миллион 800 минг АҚШ доллари миқдорида грант ажратди.\nБу маблағ мамлакатда аёллар ва болалар ўртасида темир танқислиги камқонлигига барҳам бериш учун сарфланади.\nБунинг учун, дастур лойиҳасига кўра, мамлакат миқёсида унни темир моддаси билан бойитиш кўзланмоқда.\nРеспублика гемотология ва қон қуйиш илмий тадқиқот институти клиникаси бош шифокори Аминжон Қурёзовнинг сўзларига қараганда, Ўзбекистонда биринчи навли уннинг ҳар тоннасига 5-6 грамм темир моддаси қўшилади. Бу уннинг таъми ва бошқа хусусиятларига таъсир кўрсатмайди. Айни пайтда мамлакатнинг бир неча вилоятларида темир моддали ун ишлаб чиқарилиб, аҳолига сотилмоқда. Бироқ бу ун миқдори кўп эмас.\nШу ўринда эслатиб ўтиш жоизки, унни бойитиш орқали темир танқислиги камқонлигини бартараф қилиш Венесуэла, АҚШ, Буюк Британия, Канада, Швеция ва Чили каби мамлакатларда самарали натижа берган.\nЖаҳон банкининг Ўзбекистондаги ваколатхонаси мутахассиси Дилнора Исомиддинованинг айтишича, Ўзбекистонда камқонликка барҳам беришда айнан ун ва ун маҳсулотлари танланганига сабаб мамлакат аҳолисининг бу неъматларни кўп истеъмол қилишидадир.\nОзиқ-овқатни яхшилаш глобал уюшмаси томонидан ажратилган грант асосида уч йиллик дастур ишлаб чиқилган.\nБу дастурга кўра, Ўзбекистонда темир моддаси ва яна бошқа зарур микроэлементлар билан бойитилган ун ишлаб чиқарувчи заводлар сони 14 тадан 48 тага етказилади.\n2010 йилга бориб бойитилган ун ишлаб чиқариш ҳажми Ўзбекистонда бир йилда 1 миллион 120 минг тоннага етказилиши кўзда тутилмоқда.\nБироқ ҳозирнинг ўзидаёқ мамлакат аҳолисининг унга бўлган бир йиллик эҳтиёжи 1 миллион 250 минг тоннадан анча-мунча ортиқ. Бу эҳтиёж хусусий ун тегирмонлари ва Қозоғистондан келтириладиган ун ҳисобига қопланади.\n“Ўздонмаҳсулот” акциядорлик компанияси вакилининг маълум қилишича, компания йилига ўртача 1,5 миллион тонна ун ишлаб чиқаради. Шу пайтга қадар ишлаб чиқарилган бойитилган ун миқдори эса 6 минг тоннадир.\nМустақил манбаларда 25 миллиондан ортиқ нуфусли Ўзбекистонда аёлларнинг 80 фоизи, 14 ёшгача бўлган ўсмирларнинг эса 70 фоизга яқини темир танқислиги камқонлигига чалингани айтилади.\nШундай экан, айни пайтда мамлакатда ишлаб чиқарилаётган бойитилган ун миқдори камқонликка қарши курашда кутилган самарани беришига шубҳа уйғониши мумкин.


1606-сон 24.07.2006. Ўзбекистон Республикаси Мулкни баҳолаш миллий стандартини тасдиқлаш тўғрисида «Бозор қийматидан фарқланувчи баҳолаш базаси»\nҲужжат кучини йўқотган 05.09.2020\nҲужжат 03.08.2006 санаси ҳолатига\nЎЗБЕКИСТОН РЕСПУБЛИКАСИ МУЛКНИ БАҲОЛАШ МИЛЛИЙ СТАНДАРТИНИ ТАСДИҚЛАШ ТЎҒРИСИДА «БОЗОР ҚИЙМАТИДАН ФАРҚЛАНУВЧИ БАҲОЛАШ БАЗАСИ»\n[Ўзбекистон Республикаси Адлия вазирлиги томонидан 2006 йил 24 июлда 1606-сон билан давлат рўйхатидан ўтказилган]\nЎзбекистон Республикаси «Баҳолаш фаолияти тўғрисида»ги Қонунига, Ўзбекистон Республикаси Президентининг 2006 йил 26 апрелдаги ПҚ-335-сонли «Ўзбекистон Республикаси Давлат мулки қўмитаси фаолиятини такомиллаштиришга доир чора-тадбирлар тўғрисида»ги қарорига ҳамда Вазирлар Маҳкамасининг 2003 йил 8 майдаги 210-сонли «Баҳолаш фаолиятини лицензиялаш тўғрисида»ги қарорига мувофиқ Ўзбекистон Республикаси Давлат мулкини бошқариш давлат қўмитаси қарор қилади:\n1. Ўзбекистон Республикаси Мулкни баҳолаш миллий стандарти «Бозор қийматидан фарқланувчи баҳолаш базалари» иловага мувофиқ тасдиқлансин.\nЎзбекистон Республикаси Давлат мулкини бошқариш давлат қўмитасининг 2006 йил 14 июндаги 01/19-21-сон қарори билан\nЎзбекистон Республикаси Мулкни баҳолаш миллий стандарти (3-сон МБМС) «Бозор қийматидан фарқланувчи баҳолаш базалари»\nМазкур Мулкни баҳолаш миллий стандарти «Бозор қийматидан фарқланувчи баҳолаш базалари» (3-сон МБМС) Ўзбекистон Республикасининг «Баҳолаш фаолияти тўғрисида»ги Қонуни асосида ишлаб чиқилган бўлиб, Ўзбекистон Республикасидаги баҳолаш фаолиятининг норматив тартибга солиниши элементи ҳисобланади.\n3-сон МБМСнинг мақсади бозор қийматидан фарқланувчи баҳолаш базаларини аниқлаш ва тушунтириш ҳамда уларни қўллаш учун стандартларни белгилаш, шунингдек улар ва бозор қиймати ўртасидаги фарқларни аниқлашдан иборат.\nБозор қиймати — қийматнинг асосий ва энг тарқалган (мос келадиган) базаси бўлиб, одатда кенг қўлланиш соҳаси учун талаб этилади. Бироқ қийматни баҳолашнинг бошқа муқобил базалари ҳам муайян ҳолатларда мос келиши ва ўринли бўлиши мумкин. Муҳими, баҳоловчилар ҳам, уларнинг хизматларидан фойдаланувчилар ҳам бозор қийматига асосланган баҳоларни бозордан ташқари базаларга асосланган баҳолардан фарқини, шунингдек ушбу тушунчалар ўртасидаги фарқнинг қиймат баҳосидан фойдаланилишига таъсирини (агар шундай таъсир бўлса) аниқ тушуниши керак.\nБозор қиймати тушунчаси 2-сон МБМСда баён қилинган, муайян идентификацияланган фаразларга асосланади. Бошқа баҳолаш базалари қиймат баҳосининг нотўғри талқин этилишига олиб келмаслиги учун аниқ идентификацияланиши керак бўлган турли фаразларнинг қўлланилишини талаб этади.\n3-сон МБМС бозор қийматидан фарқланувчи баҳолаш базаларини тақдим этади ва тушунтиради.\nИнвестиция қиймати — бу мулкнинг аниқ инвестор ёки инвесторлар гуруҳи учун белгиланган ёки қўйилган инвестициялаш мақсадларидаги қиймати. Ушбу субъектив тушунча аниқ мулк объектини аниқ инвесторга, инвесторлар гуруҳига ёки инвестициялашга нисбатан муайян мақсадларга ва/ёки мезонларга эга бўлган ташкилотга боғлайди.\nИшлаётган корхона қиймати — бу бизнеснинг яхлит қиймати. Ушбу тушунча узлуксиз ишлаётган ташкилотни баҳолашни назарда тутади, ушбу баҳодан келиб чиқиб «амалдаги корхонанинг умумий қиймати»ни унинг таркибий қисмларига умумий қийматга қўшган ҳиссасига қараб тақсимлаш ёки ажратиш мумкин, бироқ ушбу компонентларнинг бирортаси ҳам ўз ҳолича бозор қиймати учун база бўлмайди. Шунинг учун «ишлаётган корхона қиймати» тушунчасини фақат бизнес ёки ташкилотнинг таркибий қисми бўлган мулкка нисбатан қўллаш мумкин.\nСуғурта қиймати — мулкнинг суғурта контракти ёки полиси нормаларида назарда тутиладиган қиймати.\nСолиқ солиш мақсадидаги қиймат, ёки солиқ (солиққа тортиладиган) қиймати — Ўзбекистон Республикасининг тегишли норматив-ҳуқуқий ҳужжатларида кўрсатилган, мулкни солиққа тортишга тегишли таърифлар асосида ҳисоблаб чиқиладиган қиймат. Шу турдаги айрим ҳужжатларда бозор қийматига солиқ солиш мақсадидаги баҳолаш базаси сифатида ҳаволалар берилиши мумкин бўлса-да, ушбу қийматни ҳисоблаш учун таклиф этиладиган усуллар 2-сон МБМСдаги таърифга мувофиқ келадиган бозор қийматидан фарқ қиладиган натижани бериши мумкин. Шунинг учун, башарти Ўзбекистон Республикасининг норматив ҳужжатларида бошқачаси белгиланмаган бўлса, солиқ солиш мақсадидаги қиймат (ёки солиқ қиймати) 2-сон МБМСда келтирилган бозор қиймати таърифига мос келади деб ҳисоблаб бўлмайди.\nАлмаштиришнинг қолдиқ қиймати — ер участкасидан ҳозирги фойдаланишда иншоотларни алмаштириш (қайта қуриш)га умумий харажатларни қўшиб, ҳисобланган жисмоний эскиришни ва бошқа барча тегишли қадрсизланиш шаклларини (функционал, ташқи) чегирган ҳолда унинг жорий бозор қийматини ҳисоблашга асосланган баҳолаш усулини ташкил этади. Бозордан ташқари қиймат турини берадиган натижа алмаштиришнинг қолдиқ қиймати деб аталади. У мулкнинг потенциал даромаддорлигига боғлиқ.\nЙўқ қилиш қиймати — мулк объектининг (ер участкаси бундан мустасно) шундай қийматики, унда объект ундан қўшимча таъмирлашсиз ва такомиллаштирмасдан фойдаланишни давом эттириш учун эмас, балки уни ташкил қилган материалларнинг сотув учун йиғиндиси сифатида қаралади. Бу қиймат ялпи ёки соф (реализация харажатларини чегиргандан кейинги) қиймат сифатида ифодаланиши мумкин; иккинчи ҳолатда у «соф реализация қиймати»га мос келиши мумкин. Ҳар қандай ҳолда ҳам киритилган ёки чиқарилган компонентлар аниқланган бўлиши керак.\nТугатилиш қиймати, ёки мажбурий сотилиш қиймати — бозор қиймати таърифида кўрсатилган маркетинг учун белгиланган вақт чегарасига етарли бўлмаган жуда қисқа муддат ичида мулкни сотишдан оқилона асосларда кутиш мумкин бўлган сумма. Мулкнинг тугатилиш қийматини баҳолаш мулкнинг бозор қийматига уни мажбурлайдиган вазиятлар, шунингдек ушбу мулкни сақлаш ва қўриқлашга қўшимча харажатлар мавжудлиги туфайли уни қисқа муддатларда сотиш зарурлиги омили сифатида дисконтлашни ҳисобга олган ҳолда асосланиши мумкин.\nБирлаштириш қиймати — бу икки ёки ундан ортиқ манфаатларнинг қўшилишидан юзага келган қўшимча қиймат бўлиб, бунда бирлаштирилган манфаат қиймати дастлабки манфаатлар йиғиндисидан юқори бўлади.\nМахсус харидор — бу баҳоланаётган актив билан иқтисодий, юридик ёки географиқ алоқадор бўлган бошқа активдан манфаатдорлиги мавжуд бўлган харидор.\nМахсус қиймат — бу бозор қийматидан ортиқ, манфаатларнинг комбинациясидан келиб чиқадиган, аммо бозорда бошқа харидорлар умуман фойдалана олмайдиган устунликни ифодалаш учун махсус харидор тўлашга тайёр бўлган сумма. Махсус қиймат қўшимча қиймат бўлиб, у умуман бозорга эмас, балки муайян мулкдор ёки фойдаланувчи учун ёки потенциал мулкдор ёки фойдаланувчи учун мавжуд бўлиши мумкин, яъни махсус қиймат фақат алоҳида манфаатдорликка эга бўлган харидорга нисбатан қўлланиши мумкин.\n4. Бухгалтерия ҳисоби атамалари\nАдолатли қиймат — эркин битимда хабардор бўлган ва мотивацияланган тарафлар ўртасида актив алмаштирилиши (мулк сотилиши ёки қарздорлик ҳисобдан чиқарилиши) мумкин бўлган пул миқдори.\nҲозирги фойдаланиш қиймати (жорий қиймат) — активдан ёки пул воситаларини тўпловчи бирликдан кутиладиган бўлажак пул оқимларининг келтирилган дисконтланган қиймати.\n5. Ўзбекистон Республикаси бухгалтерия ҳисоби Миллий стандартлари (БҲМС) билан ўзаро алоқа\nАксарият ҳолларда БҲМСда талаб этиладиган қиймат баҳолари молиявий ҳисоботни тайёрлаётган ташкилот адолатли қиймат ҳақида маълумот бериши назарда тутилади. Активнинг адолатли қиймати номинал тарзда одатда бозор базасидан олинган далиллар асосида баҳоланади, ёки бозорнинг ҳолатини акс эттириши керак, тегишлича, қиймат баҳоси ташкилотга активнинг тегишли ҳисоб суммасини номинал баҳолашга ёрдам берадиган бўлса, Баҳоловчи активнинг бозор қийматини хабар қилиши талаб этилади.\nБироқ шундай ҳоллар ҳам бўладики, БҲМС қийматнинг бозордан ташқари базаларини аниқлашни талаб қилади. Бу «фойдаланишдаги актив қиймати»ни аниқлашда ёки амортизацияни аниқлаш учун «қолдиқ қиймати»нинг номинал баҳосини топиш талаб этилганда кузатилади — бу қийматларнинг ҳар иккаласи алоҳида ташкилотлар учун махсус бўлади ва, эҳтимол, бозор қийматига тенг бўлмайди.\n6. 3-сон МБМС талаблари\nБозор қийматидан фарқланувчи баҳолаш базалари асосида баҳолашни ўтказиш учун баҳоловчилар албатта 3-сон МБМСнинг барча бўлимлари талабларига ва умумэътироф этилган баҳолаш принципларига амал қилишлари керак.\nБаҳолашни ўтказишда ҳамда бозор қийматидан фарқланувчи базалар ҳақида ҳисобот тузишда баҳоловчи куйидаги кўрсатмаларни бажариши керак:\nўтказилаётган баҳолашга, нотўғри талқинларни истисно этиш учун, тўлиқ ва тушунарли изоҳ бериши, қиймат баҳоси ҳақида янглиштирмайдиган шаклда маълумот бериши, жумладан бозор қийматидан чекинадиган барча фаразларни баён қилиши;\nқийматни ҳисоблаш баҳолашни олиб бориш топшириғига мувофиқ бўлган маълумотларга ва шартларга асосланганлигини кафолатлаши;\nқийматни ҳисоблаш мақбул усуллар ва тартиботларга асосланганлигини кафолатлаши;\nҳисоботни ўқувчи ва ундан фойдаланувчилар ундаги маълумотларни, далилларни, таҳлилларни ва хулосаларни тўлиқ тушуна олиши учун етарли ахборот бериши;\nҳисоботни тузишда МБМС талабларига амал қилиши, бунда баҳоловчи:\nқиймат базасини аниқлаши, баҳолашнинг мақсади ва мўлжалланаётган фойдаланилишини, ҳақиқий баҳолаш санасини ҳамда ҳисобот тузиш санасини кўрсатиши;\nбозор қиймати таърифидан фарқ қиладиган ёки унга қўшимча қилинган фаразларни аниқ ажрата олиши;\nҳисоботга, баҳолаш МБМСга мувофиқ бажарилгани ҳамда у МБМС талабларидан ҳар қандай чекинишларни очиб бериши ва бундай чекинишни асослаб бериши ҳақида баённомани киритиши керак.\nБаҳоловчи, агар сўз қиймат баҳосини бозор қийматидан фарқланувчи база асосида асослаш ҳақида, у ҳақида ҳисобот тузиш тўғрисида кетаётган бўлса, уни бозор қийматининг ифодаси деб ҳисоблашга оқилона асос йўқлигини кафолатлаши лозим.\n7. Бозор қийматидан фарқланувчи баҳолаш базаларини қўллашга оид тушунтиришлар\nБозор қиймати 2-сон МБМСда таърифланган ва муҳокама қилинган. Бошқа базалар учта асосий гуруҳга киради:\nбиринчи гуруҳда қиймат алоҳида тараф активга нисбатан мулк ҳуқуқидан фойдаланганда қўлга киритадиган фойдаларни акс эттиради. Бу қиймат ушбу тараф учун алоҳида ҳисобланади. Аммо баъзи бир ҳолатларда у активни сотишдан олиниши мумкин бўлган қийматдан фарқ қилмаслиги мумкин, бу қиймат активга эгалик қилишдан олинадиган фойдаларни акс эттиради, шунинг учун уни гипотетик алмашувга киритиш шарт эмас;\nиккинчи гуруҳда қиймат — бу иккита алоҳида тараф активни айирбошлаш учун оқилона келишиб олиши мумкин бўлган нархдир. Тарафлар ўзаро бир-бирига боғлиқ бўлмаслиги ва эркин битим ҳақида музокаралар олиб бориши мумкинлиги боис, активни анча кенгроқ бозорга чиқариш шарт эмас, келишилган нарх эса умуман бозор учун эмас, балки жалб қилинган тарафлар учун активга эгалик қилишдан олинадиган муайян афзалликларни (ноқулайликларни) акс эттиради;\nучинчи гуруҳда қиймат устав ёки контрактда баён қилинган таърифга мувофиқ белгиланади.\nМазкур стандартда келтириладиган баҳолаш базалари дастлабки иккита гуруҳнинг бирига тегишли. Биринчи гуруҳ «инвестиция қиймати» ва «фойдаланишдаги қиймат»ни ўз ичига олади. Иккинчисига «махсус қиймат» киради, «адолатли қиймат» қўлланиладиган баъзи БҲМСлар бундан мустасно.\nАлоҳида тараф учун қиймат билан бозор қиймати ўртасидаги фарқлар харидорлар ёки сотувчиларни бозорга киришга рағбатлантиради. Бозор қиймати — бу одатда талаб этиладиган база бўлса-да, бозорни таҳлил қилиш ва тушуниш бошқа баҳолаш базаларини ҳам тақозо этади.\n«Адолатли қиймат»ни бозор қийматидан фарқлаш лозим. У ҳар бири ушбу битимдан оладиган тегишли устунликлар ёки ноқулайликларни эътиборга оладиган иккала алоҳида тарафлар учун адолатли бўлган номинал нарх баҳосини талаб этади. Бозор қиймати ушбу мезонларга мос келиши мумкин бўлса-да, доим ҳам бундай бўлавермайди. «Адолатли қиймат» кўпинча, корпоратив битимларда тегишли ҳаракатлар қилинганда, икки тарафнинг ўзига хос биргаликдаги ҳаракатлари улар ўртасидаги адолатли бўлган нарх анча кенгроқ бозор учун маъқул бўлган нархдан баландлигини англатиши мумкин. Бошқача қилиб айтганда, «махсус қиймат» қўлга киритилиши мумкин. Бозор қиймати ушбу махсус қиймат элементини эътиборга олмасликни талаб қилса-да, у «адолатли қиймат» номинал баҳосининг бир қисми ҳисобланади.\nМахсус қиймат иккита манфаатнинг бирлашувидан келиб чиқиб, манфаатлар бирлашуви иккита манфаат алоҳида сотилгандаги қийматлари йиғиндисидан ҳам юқори бўлган қийматни ҳосил қилади. Бу активнинг физик, функционал ёки иқтисодий хоссалари қўшимча актив ёки активларга эга алоҳида тарафда алоҳида қийматга эга бўлганда юз беради, бу тарафда.\nАктивнинг бозор қиймати одатда қиёслаш учун талаб этилса ҳам, муайян вазиятларда активнинг қийматини билиш алоҳида тараф учун (агар бу қиймат биргаликдаги ҳаракатлар натижаси бўлса, улар икки тараф ўртасидаги айирбошлашда амалга оширилиши мумкин) ҳаётий муҳим бўлиши мумкин. Ҳисоботда «махсус қиймат» ҳақида хабар берилганда, уни доим бозор қийматидан аниқ ажрата олиш керак.\nҚиймат баҳосини аниқлаш учун тез-тез фойдаланиладиган баъзи бир атамалар махсус қиймат базалари ҳисобланмайди, аммо активнинг ҳолатини ҳамда у айирбошланган ҳолатларни баён қилади. Қиймат бозор қиймати базасида ёки бошқа бирорта база асосида ўлчалиши мумкин.\nБундай атамаларга мисоллар умумий фойдаланишда қуйидагиларни ўз ичига олади:\nИшлаётган корхона қиймати. Бу атама бутун бизнес фаолият юритаётган ташкилот тарзида ўтказилаётган вазиятни тавсифлайди. Муқобил сценарийлар бу активларни тўлиқ корхона тарзида бизнес тугатилгандан кейин ёки алоҳида активлар ўтказилгандан кейин, айни пайтда эса бизнесда якка тартибдаги алоҳида элементлар сифатида ишлатилаётган активларни ўтказишни ўз ичига олиши мумкин.\nТугатиш сотуви. Бу атама билан тавсифланадиган вазиятда бизнесда биргаликда ишлатиладиган активлар гуруҳи — одатда бизнес тугатилгандан кейин, алоҳида сотиш учун таклиф этилади.\nЙўқ қилиш қиймати. Бу атама яратиш мақсадидан келиб чиққан иқтисодий ҳаётининг охирига етиб келган активнинг қийматини акс эттиради. Бу актив ҳали ҳам қандайдир муқобил фойдаланиш ёки чиқиндиларни қайта ишлаш учун қийматга эга бўлиши мумкин.\n7-бандда кўрсатилган атамалардан уларни чеклайдиган қўшимча шартларсиз фойдаланилмаслиги керак. Улар алоҳида қўлланилганда ҳисобот базаси сифатида етарли эмас. Мисол учун, ишлаётган корхона шаклидаги бизнес алоҳида тараф учун бир қийматга, иккита алоҳида тарафлар ўртасидаги биргаликда саъй-ҳаракатлар (бизнес-синергия) оқибатида, улар учун адолатли қийматга, шунингдек яна бир бошқа — бозордаги қийматга эга бўлиши мумкин. Шунинг учун асосий баҳолаш базасини «активларни тугатиш учун бозор қиймати», «ишлаётган корхонанинг яхлит корхона сифатидаги бозор қиймати» ёки «ишлаётган корхонанинг яхлит корхона сифатидаги адолатли қиймати» каби тушунчалар ёрдамида кўрсатиш керак. Баён қилинганлардан ташқари, бошқа баҳолаш шароит ҳам бўлиши мумкин.\n«Тезкор сотиш» атамаси кўпинча сотувчи активни сотишга мажбур бўлганда ва/ ёки керакли маркетинг даврини таъминлаш имкони бўлмаганда қўлланилади. Бундай ҳолларда мақбул бўлган нарх бозор қиймати таърифига мос келмайди. Бундай ҳолатларда белгиланиши мумкин бўлган нарх сотувчига ўтказилаётган босим хусусиятига ёки тегишли маркетинг таъминланишига тўсқинлик қиладиган сабабларга боғлиқ бўлади. Бу сотувчи учун оқибатларда ҳам акс этиши мумкин — белгиланган давр чегарасида сотишга муваффақиятсиз уриниш. Агар сотувчининг чекланганлиги табиати ва сабаблари маълум бўлмаса, мажбурий сотиш учун маъқул ҳисобланадиган нархни олдиндан аниқ айтиб бўлмайди. Сотувчи қабул қилишга мажбур бўладиган нарх гипотетик ихтиёрий сотувчининг бозор қиймати таърифига мос келадиган эмас, балки специфик ҳолатларини акс эттиради. Бундай нарх ушбу сотувчи учун «активнинг инвестициявий қиймати»ни ифодалайди.\nБаҳолаш базаларининг учинчи тоифаси уставга, тартиботга ёки контрактга мувофиқ белгиланган базаларни ўз ичига олади. Қонун билан белгиланган қиймат базалари кўпинча солиқ солиш мақсадларига хизмат қилади. Қиймат баҳоси таърифларини белгилайдиган ва бошқа талабларни қўядиган хусусий контрактларда танлов бўйича тўланиши керак бўлган «нарх»ни белгилаш ёки ижара шартномасига мувофиқ амалга оширилган «тўловлар»ни кўриб чиқиш учун тегишли мезонлар қайд этилади.\nБозор қийматидан фарқланувчи база асосида бажарилган барча қиймат баҳолари ҳар хил ва/ёки қўшимча фаразларни тақозо этади, улар Баҳоловчи томонидан аниқ идентификация қилиниши ва Баҳолаш ҳақида ҳисоботга киритилиши керак. Айрим вазиятларда баҳолашнинг муқобил базасини таъминлаш имкони бўлмайди (масалан, бундай баҳолаш англашилмовчиликларга олиб келиши мумкин бўлганда ёки унинг, айниқса, учинчи шахс томонидан бузиб кўрсатилишига олиб келганда), бунда Баҳоловчи топшириқни ўзгартириши керак.\n8. Ахборотни ошкор қилишга доир талаблар\nБаҳолаш ҳақидаги ҳисоботлар янглиштирмаслиги лозим. Бозор қийматидан фарқланувчи баҳолаш базаларини аниқлаш ва уларни бозор қийматидан фарқ қиладиган қиймат ҳақидаги ҳисоботда бериш учун олиб бориладиган баҳолаш 3-сон МБМСнинг 6-банди талабларига жавоб бериш керак. Қийматнинг бозордан ташқари базаларига асосланган баҳоси ҳисоботда баҳолаш мақсадини ва мўлжалланаётган унинг натижаларини қўллашни аниқ кўрсатиш, шунингдек қиймат баҳосини ҳисоблаб чиқиш базасини, унинг қўлланилиш имконияти ва чекловларини тўлиқ очиб бериши лозим.\nАгар қиймат баҳосини аниқлаш Ички баҳоловчи томонидан олиб борилса, Баҳолаш ҳақидаги ҳисоботда бундай ҳар қандай алоқаларнинг мавжудлиги ва табиати алоҳида очиб берилиши керак.\n(Ўзбекистон Республикаси қонун ҳужжатлари тўплами, 2006 й., 30-сон, 304-модда)


Украина Россия ФХХ айбловига жавоб қайтарди\n20:14 / 10.08.2016\nУкраина разведкаси вакили Украина мудофаа вазирлигига қарашли махсус бўлинмалар диверсион гуруҳлари Қримга бостириб киргани ҳақидаги хабарларни инкор этди. Бу ҳақда Reuters агентлиги хабар тарқатди.\n«Бу мутлақо ёлғон ахборот», — деган у.\nЎз навбатида Украина хавфсизлик хизмати раҳбари маслаҳатчиси Юрий Тандит «Интерфакс-Украина» агентлигига берган интервьюсида бу сўзларни такрорлаган.\n«Украина ўз ҳудудини қайтариб олиш учун ўз ҳарбийларини жўнатмаган. Бундан кейин ҳам ўз ҳудудини босиб олиш учун куч ишлатмайди», — дея қайд этган у.\nХабарномада таъкидланишича, ўтказилган тезкор қидирув тадбирлари натижасида 7 августга ўтар кечаси Армянск шаҳри яқинида диверсантлар гуруҳи аниқланди. Махсус амалиёт вақтида россиялик бир ҳарбий ҳалок бўлган. Шунингдек, Қрим ярим оролида ўрнашган Украинага содиқ агентлик тармоғи йўқ қилинди.\n8 августга ўтар кечаси эса Украина Мудофаа вазирлигига қарашли махсус топшириқли бўлинмаларининг яна 2 диверсион гуруҳи ярим оролга ёриб киришга урингани, бу уриниш Россия махсус кучлари томонидан бартараф этилгани айтилди. Бу тўқнашувда ҳам россиялик бир ҳарбий ҳалок бўлган.\nТеррорчилик ҳаракатларини тайёрлашда диверсантларга ёрдам беришда гумон қилинган Украина ва Россия фуқаролари қўлга олинган. Улар терговда айбловга иқрор бўлиб, кўрсатма беришган.


ШАРАФЛИ МАСЪУЛИЯТ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nОта она учун энг муҳим вазифалардан бири – фарзанд тарбиясидир. Ушбу масъулиятни теран ҳис этган ота-оналар фарзандлари тарбиясига жиддий эътибор бериб, ҳар қандай шароитда ҳам жигарбанди билан шуғулланишга вақт топади.\nҲадислардан бирида: “Ота – она фарзандига гўзал одобдан кўра яхшироқ нарса бера олмайди”,— деб айтганлар. Чунки, эътиқоди ва дунёқараши соғлом фарзанд ота — она хизматини қилиб, ватанига садоқатли, комил инсон бўлиб вояга етади. Фарзанднинг яхши, комил инсон бўлиб, жамиятда ўз ўрнини топишида тарбия билан биргаликда илмнинг хизмати беқиёсдир. Зеро, чиройли тарбия билан зийнатланган илмли инсон юртимиз равнақи ва келажаги ҳисобланади. Инсоннинг ўсиб, камолга етишида илмнинг зарурлигини қисқа сатрларда таърифлаб бериш қийин, албатта. Бу тўғрида доно халқимизнинг ажойиб бир ҳикматли сўзи бор: “Фарзанд азиз, тарбияси эса унданда азиз”. Халқимизда одоб-ахлоқ ва тарбияга бу қадар эътибор берилиши бежиз эмас, чунки инсон илми билан ета олмаган чўққиларни чиройли одоб-ахлоқи билан забт этади.\nТабиийки, фарзанд тарбиясида қайси жиҳатларга эътибор қаратилиши лозим, деган савол туғулади. Уламолар қуйидаги жиҳатларни алоҳида эътироф этганлар:\nФарзанднинг ақли шакллана бошлаши билан унга ахлоқ-одоб, илм ўргатиб бориш лозим. Ота-она ўз фарзандининг ҳушмуомала, ростгўй, омонатдор, катталарга ҳурмат ва кичикларга шафқатли бўлиши учун масъулдирлар. Шу сабабли тарбиянинг яна бир муҳим йўналиши ахлоқий тарбиядир. Зеро, мустаҳкам эътиқод ўз-ўзидан гўзал ахлоқни тақозо этади.\nФарзанднинг ёмон одатларни ўрганмаслигида жавобгарлик ота-она зиммасидадир. Ўғил-қизнинг юриш-туриши, муомаласи, кийинишига алоҳида эътибор қаратиш керак.\nЯна бир муҳим вазифа жисмоний тарбиядир. Ота-она бола соғлом, вужудининг тўғри ривожланиши, жисмонан бақувват бўлиши учун масъулдирлар. Бунда боланинг ўзи қизиққан спорт тури билан шуғулланиши, оилада жисмоний меҳнат билан банд қилиш катта аҳамиятга эга.\nЎзбекистон Республикасининг Конституциясининг 104 – моддасида: “Ота – оналар ўз фарзандларини вояга етганларига қадар боқиш ва тарбиялашга мажбурдирлар” деб белгилаб қўйилган.\nБу эса ҳар биримизнинг фарзандларимиз, ёш авлоднинг маънавий-ахлоқий камолоти, ғоявий чиниқишига, ҳар хил бузғунчи ғоя ва мафкураларга қарши муросасиз курашчи руҳида тарбиялашга масъулият билан ёндашишга ундайди. Айнан фарзандларнинг камолоти – эртанги кунда барчамизнинг тинч ҳаётимизни таъминлайди.\nКелажак авлод тарбияси барча замонларда халқимиз олдида турган асосий вазифалардан бири бўлиб келган ва шундай бўлиб қолади. Бу каби савобли мақсад ва вазифани нафақат тарбия билан шуғулланувчи ташкилотлар, балки барча — барчамиз ўз олдимизга асосий мақсад сифатида қўйишимиз лозим.\n“Ҳазрати Ҳизр” жомеъ масжиди


ЎзА - «Ришта» номли бадиий фильмнинг премьераси бўлиб ўтди\n«Ришта» номли бадиий фильмнинг премьераси бўлиб ўтди\n13.10.2017 18:27 Чоп этиш версияси\nПойтахтимиздаги Алишер Навоий номидаги Кино саройида «Ришта» номли бадиий фильмнинг премьераси бўлиб ўтди.\n"Ўзбеккино" миллий агентлиги бош директори Фурқат Зокиров ва бошқалар мамлакатимизни модернизация қилиш ва янгилашнинг устувор вазифалари барча соҳалар қаторида ўзбек миллий кинематографияси фаолиятини ҳам такомиллаштириш, соҳа ривожи учун янги имкониятлар яратишни талаб этаётганини таъкидлади. Давлатимиз раҳбари Шавкат Мирзиёевнинг жорий йил 7 августдаги «Миллий кинематографияни янада ривожлантириш чора-тадбирлари тўғрисида»ги қарори бу борада амалга оширилаётган ишлар ривожида муҳим аҳамият касб этмоқда.\nҚарорда халқимиз, аввало, ёшлар онгига миллий истиқлол ғояларига садоқат, миллий ва умумбашарий қадриятларга ҳурмат, она Ватанга муҳаббат туйғуларини сингдиришда катта таъсир кучига эга бўлган кино санъатининг ролини ошириш масаласи белгилаб қўйилган.\nКинорежиссёр Мирмақсуд Охунов томонидан суратга олинган «Ришта» бадиий фильми ҳам ушбу эзгу мақсадга хизмат қилади. Фильмда Ватанга, ота-онага ҳозирги баъзи бир ёшларнинг муносабати, уларнинг муаммо ва ютуқлари, турмуш тарзи, миллий қадриятларимиз ранг-баранг тасвирларда очиб берилган.\nКинолавҳалар Тошкент шаҳри, Тошкент ва Бухоро вилоятларида суратга олинган. Бош ролларни Ўзбекистон халқ артисти Пўлат Саидқосимов, шунингдек, Нигина Анорбоева, Адиз Ражабов, Жамшид Ғаниев, Шарофат Ҳасанхўжаева, Жаҳонгир Хўжаев ва Гулруҳ Зокирова ижро этган.


Туркча кумпир фақат Ўртакёй туманида татиб\nМен учун Туркия қадрдон ва кўнглимга яқин мамлакат. Мен бу ерда кўп марта бўлганман, Анталияда тез-тез дам олиб тураман. Курорт меҳмонхоналарнинг ресторанларида ошпазлар томонидан ҳақиқий турк таомини татиб кўришни хоҳловчилар учун тайёрланадиган кумпирни кўп марта еганман. Аслида у қиймаланиб, оловда тобланиб тайёрланувчи картошка, бироқ шундай ширинки, мазаси оғзингизда қолади!\nИстанбулда мен ушбу таомни сайёҳлар учун тайёрланган кўринишда эмас, «ҳақиқий» – турклар қандай еса, шундайлигича тановул қилишга қарор қилдим. Қидиришни бошладим. Албатта, ҳаммасини билувчи «Google»дан «сўрадим». Форумларни варақладим, йўлкўрсаткичларни ўрганиб чиқдим. Натижада энг яхши кумпирни Ўртакёй туманида тайёрлашларини билиб, зудлик билан у ерга йўл олдим.\nЎртакёй районида кўплаб миллий турк фаст-фудлари, шунингдек, оддийсидан тортиб энг дабдабали бўлган кафе ва ресторанларгача бор экан. Бу ёғи энди дидингизга қараб.\nУшбу туман кечқурун одамлар билан гавжум бўлади, бу ерга маҳаллий аҳоли ва шаҳар меҳмонлари бўғоз орқали Биринчи кўприк билан кесилувчи ва шаҳарнинг Осиёга тегишли қисми билан давом этувчи Босфорни томоша қилиш ва кечани ёқимли ўтказиш мақсадида тўпланишади...\nБу ерда кўпинча кечки нардалар мусобақасида биринчи ўрин учун баҳслашаётган турк оқсоқолларини учратиш мумкин...\nШунингдек, кечки овқатга енгилроқ бирор нарса олган ёки бепоён денгиз кенгликларидаги кемаларни томоша қилиб ўтирган ёшларга кўзингиз тушади...\nБарчасини унутишга ёрдам берувчи жонли мусиқа янграйди...\nАйтганча, шу ернинг ўзида ўзининг архитектураси ва дизайни билан машҳур бўлган Ўртакёй масжиди жойлашган. У кўпроқ саройни эслатади. Унинг миноралари оқ мармардан қилинган, катта ойналар ва, мусулмон масжидларига хос бўлмаган жиҳати, гумбаз ичидан мозаика билан безатилган... Минора айвонларидан кечки пайт Босфор ва бутун туманнинг гўзал манзарасини кузатиш мумкин, шу боис минглаб одамлар кунботарда бу ерга оқиб келишади. Агар Истанбулга йўлингиз тушса, масжидга кириб ўтишни тавсия қиламан.\nХуллас, мен Ўртакёй майдонига етиб бордим ва айнан ўша кумпир – пўсти артилмай пиширилган картошкани излай бошладим. Уни сизга кўплаб жойда таклиф қилишади ва истагингизга қараб тановул қилмоқчи бўлган жойингизни танлайверасиз.\nКумпир – асосан сабзавотли егулик бўлса ҳам, жуда тўйимли, мазали ва калорияли экан. «Қандай қилиб уни шу қадар мазали тайёрлайсиз?» – сўрадим менга масаллиқли ширин картошкани бут қилиб берган қиздан. «Биринчи навбатда...», – деди у,\n«Энг яхши картошкани танлай билиш керак».\n«Даставвал уни ювишади, сўнг зар қоғозга ўраб тоблашади. Тайёр бўлган картошкани олиб, ўртасидан бўламиз ва унинг «гўштига» сариёғ ва қирғичдан ўтказилган пишлоқ соламиз. Қолгани эса – таъбга қараб. Қўшимчалар хилма-хил бўлиши мумкин: зайтун, маринадланган сабзавотлар, нўхат, қўзиқорин, маккажўхори, майонез ёки кетчуп... Асосийси – фантазия ва ўз ишингизни севиш!»\nҲа, севгисиз бўлмас экан... Туркияда эса мазали таомлар тайёрлашни ва сайёҳларни меҳмон қилишни яхши кўришади!\nКумпир эса дарҳақиқат мазали ва тўйимли бўлди! Менга ёқди! Унга қўшимча равишда ананасли шарбат ҳам олдим.\nНега бу ҳақда сизга ҳикоя қилишни лозим топдим? Эҳтимол, севги сабаб бўлса керак. Мен Туркияни севаман ва Истанбулга келувчилар ҳам уни севиб қолишларини хоҳлайман. Ҳа, албатта, исталган ресторан ёки исталган меҳмонхонада сизга ажойиб меню беришади ва ҳайрон қолдира олишади. Бироқ, агар ўзингизни оз бўлса-да истанбуллик деб ҳис қилишни хоҳласангиз, кечқурун Ўртакёй туманига кириб ўтинг, кумпирни татиб кўринг ва бутун умр Туркияни эслатиб турувчи кечани ўзингизга совға қилинг!\nИстанбул ҳаётидан олинган суратларни, воқеа ва ҳикояларни Самандар Мирахмедовнинг Instagram даги саҳифасида кўришингиз мумкин. Ҳавола бўйича ўтинг ва обуна бўлинг, у ҳали кўплаб қизиқарли нарсаларни ваъда қиляпти!\nМақолани тайёрлашда Tatil.uz туркиялик ҳамкорларимиз – Leisure Business Travel компанияси ходимларига миннатдорчилик билдиради.


– Меҳнат шартномасини бекор қилиш ишга қабул қилиш ҳуқуқига эга бўлган шахслар томонидан амалга оширилади ва буйруқ билан расмийлаштирилади. Охирги иш куни меҳнат шартномаси бекор қилинган кун деб ҳисобланади. Бу кунда иш берувчи ходимга унинг меҳнат дафтарчасини ва меҳнат шартномасининг бекор қилиниши ҳақидаги буйруқнинг нусхасини бериши шарт (МКнинг 107-моддаси 1 ва 2-қисмлари; 108-моддаси).\nМКнинг 275-моддаси 2-қисми ва Меҳнат дафтарчаларини юритиш тартиби тўғрисида йўриқноманинг (АВ томонидан 29.01.1998 йилда 402-сон билан рўйхатдан ўтказилган) 3.1-бандига мувофиқ, иш берувчи айби билан меҳнат дафтарчасини бериш кечиктирилса, у ҳолда бутун кечиктирилган давр учун ходимга ўртача ойлик иш ҳақи тўланади (масалан, моддий жавобгар ходимни бириктирилган анжомларни вақтида топширмаганлиги, ишдан бўшаётганда корхона олдида қарзи борлиги учун меҳнат дафтарчасини бериш кечиктирилса).\nБундай ҳолда ишдан бўшаш куни меҳнат дафтарчаси берилган кун ҳисобланади. Ишдан бўшаган кунининг янги санаси тўғрисида буйруқ берилиб, ходимнинг меҳнат дафтарчасига ёзиб қўйилади. Бўшаган куни тўғрисида илгари киритилган ёзув Йўриқноманинг 2.8-бандида белгиланган тартибда бекор қилинади.\nХодим ишдан бўшаганда меҳнат дафтарчасини олганлиги тўғрисида шахсий варақаси – Т-2-сон идоралараро намунавий шаклга (Йўриқномага 4-илова) ва ходимлар бўлимидаги ҳисобот китобига имзо қўяди (Йўриқноманинг 3.1-банди). Меҳнат дафтарчалари ҳисобини олиб бориш китобини (Йўриқномага 3-илова) кадрлар бўлими ёки иш берувчи тайинлаган масъул шахс тўлдиради. Унда ходимлардан ишга кираётганларида қабул қилинган, илк бор ишга кираётганларга берилган барча меҳнат дафтарчалари (дубликатлари) серияси ва рақамини қайд этган ҳолда рўйхатдан ўтказилади, шунингдек янги меҳнат дафтарчаси (дубликати) берилганлиги учун ҳақ олинганлиги ҳақида ёзув киритилади.\nАгар иш берувчи ташкилотингиз олдида қарзингиз бор деб ҳисобласа, сиздан қарзни ундириш тўғрисидаги даъво билан судга мурожаат қилишга ҳақли. Бироқ меҳнат дафтарчангизни бериши шарт. Шахсий варақа ва Меҳнат дафтарчалари ҳисобини олиб бориш китобидаги имзоингиз у берилганлигидан далолат беради. Бироқ меҳнат дафтарчангизни олмаганлигингиз сабабли бу ҳужжатларга имзо чекмагансиз. Бинобарин, иш берувчи сизга меҳнат дафтарчаси берилганлиги далилини исботлай олмайди.\nСизнинг ҳолатда давлат меҳнат ҳуқуқ инспекциясига ёхуд туман прокуратурасига ёки судга меҳнат шартномаси бекор қилинганда меҳнат дафтарчасини ўз вақтида бермаганлик оқибатида келиб чиққан мажбурий прогул вақти учун ҳақ тўлашлари, шунингдек меҳнат қилиш имкониятидан ғайриқонуний равишда маҳрум этилганлигингиз сабабли ололмай қолган иш ҳақингизни тўлашлари даъвоси билан мурожаат қилишни тавсия этамиз (МКнинг 188-моддаси).\nМеҳнат тўғрисидаги қонун ҳужжатларига риоя этиш бўйича тўғри хатти-ҳаракат қилинганлигини исботлаш вазифаси иш берувчининг зиммасига юклатилган.


Чавақланган аëлнинг онаси қизи динини ўзгартирганини рад этди – mulkdor.com\nЧавақланган аëлнинг онаси қизи динини ўзгартирганини рад этди\nNovember 17 2017, 07:11 ЖамиятИнсон ҳуқуқлариМақолаларМинтақа\n12 ноябрь куни эри тарафидан пичоқланиб реанимацияда қолаëтган 31 яшар сайрамлик икки фарзанд онаси Умида Норметованинг онаси Сандиқиз Жаксибоева Озодлик мухбири билан суҳбатда “куëвим туҳматчи” деди.\nБундан олдин Норметов 31 яшар турмуш ўртоғини христиан динига кирди, дея пичоқлаганини иддао қилган ва унинг ўзи WhatsApp орқали ҳамқишлоғига жўнатган видео 13 ноябрь куни Озодликка етиб келган эди.\nЖаксибоевага кўра қизи куëви видео иддао қилгани каби “ўриснинг динига” кирмаган:\n– Қизим ўлим билан олишар экан¸ куëвим Хайрилла Норметов видео тарқатиб¸ “аëлим ўрисни динига кирди” деб туҳмат қилиб ўтирибди. Қизим Умида номозини ўқиб¸ рўзасини тутадиган мусулмон. Қизимни пичоқлаганидан кўра шу туҳмат балоси менга оғир ботди¸ дейди Қоратой тумани Сайрам қишлоғида яшовчи Сандиқиз Жаксибоеава.\nУнга кўра¸ қизи бундан 11 йил олдин турмушга чиққан бўлса ҳам куëвининг топиш-тутиши яхши бўлмагани учун оилада тез-тез жанжал чиққан:\n– Икки фарзанди бор¸ уларни едириш керак¸ ичириш керак¸ кийим -кечак дегандек. Ҳаммаси бечора қизимнинг зиммасида эди. Куëвим умуман оиласининг иқтисодий аҳволидан хабар олмай қўйган. Воқеадан 4 кун олдин улар бир-биридан айрим яшашга қарор қилишди. Қизим икки боласини еталаб уйга қайтиб келди. Бунга кўнмаган куëвим эрта билан ишга кетаëтган қизимни автобус бекатида пичоқлаб қочиб кетди¸ дейди Озодлик билан суҳбатда Сандиқиз Жаксибоева.\nОзодлик билан суҳбатлашган Умида Норметованинг қўшниларидан бири Шерзодбек ҳам хотинини пичоқлаган Норматовнинг видео-иддаси ëлғон эканлигини айтади:\n– Умида опани яхши танийман¸ бечора 11 йил ичида эридан нуқул калтак еди. Яқинда эри урганидан кейин тўрт ойлик ҳомиласини ҳам туширди. Умида опани “ўрисни динига кирди” дейиш бу ғирт туҳмат. Беш вақт номоз ўқишини Сайрамда ҳамма биладику бу аëлни. Ўзи ишлаб икки фарзандини боқади. Эрини на бирор тайинли иши бор ва на оталик меҳри¸ дейди сайрамлик йигит.\nБу оиланинг яна бир қўшниси Муҳтарам опа Озодлик мухбирига хотинига ханжар тиққан Норматовнинг ақли жойида эмас деб ҳисоблайди:\n– Видеога чиқиб хотинимга пичоқ тиқдим деб ҳам айтадими? Менимча унинг томи кетиб қолган¸ дейди қўшни аëл.\nХотинини пичоқлаган Хайрилла Норметовнинг онаси Жамила Норметова маҳаллай телеканал мухбири билан суҳбатда “барча айб келин билан онасида” дейди:\n– Уйда шароит йўқ¸ уй совуқ¸ у керак¸ бу керак деб қайнонаси ҳам келиним ҳам ўғлимга кун беришмади. Ўғлимни шу аҳволга солган келиним ва унинг онаси¸ дейди Жамила Норметова.\nАйни пайтда хотинини пичоқлаган Норметов Қоратой туман суди қарорига мувофиқ икки ой муддатда ҳибсда қолади. Туман маҳкамаси судъяси Боғлон Амиралиевнинг Озодлик мухбирига айтишича¸ икки ой ичида Норметовнинг тергови тугаб иши судга оширилиши керак.\nЖанубий Қозоғистон вилояти Қоратой тумани Сайрам қишлоғида яшовчи 34 яшар Хайрилла Норметов қотилликка уринишда айбланиб 14 ноябрь куни ҳибсга олинган эди.\nЖанубий Қозоғистон вилояти Қоратой тумани ички ишлар бўлимидан Озодликнинг қозоқ ҳизматига келган расмий маълумотга кўра, Норматов ўз хотинини 12 ноябрь куни пичоқлаган. Вилояти ИИБ бошлиғи Иброҳим Жўлонов имзолаган ҳужжатда юз берган жиноятга оид тафсилотлар бор.\nПичоқланган аëлнинг ҳаëти қутқарилди\nОзодлик мухбири душанба куни Сайрам касалхонаси билан боғланиб¸ эри пичоқлаган аëлнинг “кўп қон йўқотгани ва аҳволи стабил оғир” эканини аниқлаган эди.\nСешанба кунига келиб аëлнинг ўнг буйраги олиб ташлангани маълум бўлди. Қоратой туман касалхонаси шифокори жарроҳ Бавуржон Аспановнинг чоршанба куни Озодлик мухбирига айтишича¸ Умида Норметованинг ҳаëти 6 соатлик амалиëт ортидан қутқариб қолинган:\n-Санавиация воситасида марказдан малакали врачлар етиб келди ва ўнг кўкраги ва буйрагидан жароҳат олиб кўп қон йўқотган беморнинг ҳаëти қутқарилди. Бугун бемор кўзини очди. Лекин ҳануз у реанимация палатасида¸ деган эди Бавуржон Аспанов чоршанба куни.\nВилоят Соғлиқни сақлаш бошқармаси матбуот котиби Асилбек Дўсалининг пайшанба куни Озодликка билдиришича¸ Умида Норметованинг аҳволи яхшиланган ва умумий палатага кўчирилган.\nТуш… яъни ш. мирзиёев қабулида (4-қисм давоми)\n(давоми. Боши бу ерда) -- Х.Т.: Айтмасангиз ҳам маълум. Ҳошимжоннинг сеҳрли қолпоғини сўраябсиз. -- С.И.: Уф-ф-ф. Мабодо сиз ҳам телепат эмасмисиз? -- Х.Т.: Бу ҳислатдан ...\nАдабиётDecember 22 2017, 07:12\nФлешмоб давом этади. яна 6 киши тош кўтариб турди\n27 октябрь куни интернетдаги бош мавзу Тошкент вилояти, Оққўрғон туманида ҳокимлик амалдорлари, маҳалла фуқаролар йиғини оқсоқоли ва икки фермер ариқда тиззасигача ...\nЖамиятOctober 28 2018, 05:10